**កិច្ចសំភាសន៏លោកយាយដុង សំអូន**

 ក៖ អ្នកសំភាសន៏ឈ្មោះហេង សុជីវី ខ៖ អ្នកត្រូវធ្វើគេសំភាស​ន៏ឈ្មោះ ដុង សំអូន

ក៖ ចាស លោកយាយជំរាបសួរ?

ខ ចាស!!

ក៖ ចាស លោកយាយថ្ងៃនេះចៅមកពីសាលា BYU ហើយថ្ងៃនេះផងដែរចៅចង់សំភាសន៏លោកយាយទាក់ទងនឹងពង្សប្រវត្តិរបស់លោកយាយផ្ទាល់ដែលលោកយាយធ្លាប់ឆ្លងកាត់មកហើយចៅនឹងយកសំលេងរបស់លោកយាយនឹងយកទៅដាក់នៅក្នុងវេបសាយមួយដើម្បីចងក្រងជាឯកសារអោយក្មេងជំនាន់ក្រោយបានស្ដាប់ដែរ ហើយជាពិសេសនោះគឺបើសិនជាពួកគាត់ចេះប្រើប្រាស់អ៊ិនធឺណេតដោយគាត់គ្រាន់តែគាត់វាយឈ្មោះលោកយាយចូលទៅក្នុងវេបសាយនឹងនោះគាត់នឹងអាចស្ដាប់នូវសំលេងរបស់លោកបាន ចឹងថ្ងៃនេះលោកយាយចៅមានឧកាសបានសំភាសន៏លោកយាយ តើលោកយាយអនុញ្ញាតអោយចៅដាក់សំលេងលោកចូលទៅក្នុងវេបសាយនឹងដែរទេ?

ខ៖ ចាស អនុញ្ញាតចៅ!

ក៖ ចាស ចៅសុំអរគុណច្រើនលោកយាយ!

ខ៖ ចាស!!

ក៖ ចាស ចឹងចៅសុំសួរឈ្មោះលោកយាយ​ តើលោកយាយមានឈ្មោះអ្វីដែរ?

ខ៖ យាយឈ្មោះ ដុង សុផានី!!

ក៖ ចាស លោកយាយឈ្មោះ លោកយាយ ដុង សុផានី?

ខ៖ ចាស!

ក៖ ចាស ឈ្មោះរបស់លោកយាយត្រូវនឹងអត្តសញ្ញាណប័ត្រដែរឬទេលោកយាយ?

ខ៖ អឹម.....ឈ្មោះនឹងអត់ត្រូវនឹងអត្តសញ្ញាណប័ត្រទេចៅ ឈ្មោះនឹងជាឈ្មោះដែលគេហៅខាងក្រៅដូចថាឪពុកម្ដាយអីចេះតែហៅចឹងណាឈ្មោះក្នុងអត្តសញ្ញាណប័ត្រផ្សេង។

ក៖ ចាសលោកយាយ ចឹងឈ្មោះនៅក្នុងអត្តសញ្ញាណប័ត្រឈ្មោះអីដែរ?

ខ​៖ ឈ្មោះម៉ែរបស់យាយដាក់អោយហើយត្រូវនឹងអត្តសញ្ញាណប័ត្រនឹងឈ្មោះអូន ហើយម៉ែយាយនឹងហៅយាយថាមីអូនៗចឹងណាចៅ។

ក៖ ចាសលោកយាយ ចុះឈ្មោះលោកយាយពេញទាំងនាមត្រកូលឈ្មោះអីដែរលោកយាយ?

ខ៖ ឈ្មោះពេញទាំងនាមត្រកូលនឹងឈ្មោះ ដុង សំអូន ចៅ!

ក៖ ចាស លោកយាយដុង សំអូន?

ខ៖ ចាស​នឹងហើយ!

ក៖ ចាស ហើយចុះសព្វថ្ងៃនេះលោកយាយមានអាយុប៉ុន្មានឆ្នាំហើយលោកយាយ?

ខ៖ យាយអាយុ ៧៤ ឆ្នាំហើយចៅ!

ក៖​ ចាស ចឹងលោកយាយមានចាំថ្ងៃខែកំណើតរបស់លោកយាយទេ?

ខ៖ អឺម......យាយកើតនៅឆ្នាំ ១៩៤៤!

ក៖ ឆ្នាំ ១៩៤៤?

ខ៖ ចាស!!

ក៖ ចាស ចឹងលោកយាយមានចាំថ្ងៃខែដែលលោកយាយកើតដែរទេ?

ខ៖ យាយកើតខែ៧ ថ្ងៃ១!

ក៖ ចាស លោកយាយកើតនៅថ្ងៃ១ ខែ៧?

ខ៖ ចាស!!

ក៖ ចាសលោកយាយ ហើយចុះលោកយាយមានកូនប៉ុន្មានដែរលោកយាយ?

ខ៖ យាយមានកូនតែម្នាក់ទេ ហើយក៏បានស្លាប់បាត់នៅជំនាន់ពលពតដែរចៅ!

ក៖ ចាសលោកយាយ!

ខ៖ កូននឹងក៏ស្លាប់ហើយប្ដីយាយនឹងក៏ស្លាប់ដែរសព្វថ្ងៃនៅតែម្នាក់ឯងទេចៅ‌!

ក៖ ចាសលោកយាយ ហើយសព្វថ្ងៃនេះលោកយាយប្រកបមុខរបរការងារអ្វីដែរលោកយាយ?

ខ៖ យាយសព្វថ្ងៃនេះគ្មានក្របកមុខរបរអីទេចៅ នៅតែផ្ទះនឹង!

ក៖ ចាសលោកនៅផ្ទះ មានធ្វើស្រែនិងដាំដំណាំតិចតួចន៏លោកយាយ?

ខ៖ ចាស មានដាំដំណាំនៅក្រោយផ្ទះតិចតួចទុកគ្រាន់បះលក់ទៅដូរចឹងទៅហើយបានកូនចិញ្ចឹមគេអោយខ្លះទៅកុំអីក៏ពិបាកដែរសព្វថ្ងៃនេះណាចៅ!

ក៖ ចាសលោកយាយ ចុះចំណែកឪពុកម្ដាយរបស់លោកយាយពួកគាត់មានជីវីតឬមួយពួកគាត់បានអនិច្ចកម្មទៅហើយដែរ?

ខ៖​ គាត់ខូចហើយ ឪពុកយាយគាត់ស្លាប់តាំងពីយាយអាយុបាន៨ខែម្លេះ ហើយម្ដាយយាយស្លាប់នៅក្នុងសម័យពលពត នៅជំនាន់ពលពតនឹងគេជំលៀសទៅខាងសានឹម កអាង ហើយទៅក៏គេវ៉ៃចោលអស់ទៅ បងប្អូនយាយបីអ្នកហើយត្រូវវាវ៉ៃសំលាប់ចោលទាំងអស់នឹងសព្វថ្ងៃនេះយាយរស់នៅតែម្នាក់ឯងទេចៅ។

ក៖ ចាស ចុះលោកយាយមាននៅឈ្មោះពួកគាត់ដែរទេ?

ខ៖ ឈ្មោះម៉ែរបស់យាយហ្អែសស?

ក៖ ចាសលោកយាយ!

ខ៖ ម្ដាយយាយគាត់ឈ្មោះ អេង!

ក៖ ចុះចំណែកឈ្មោះឪពុករបស់លោកយាយវិញ?

ខ៖ ម៉ែឈ្មោះ នាក អេង ឪពុកយាយឈ្មោះ ឡុង ហ៊ឺ!

ក៖​ ចាស ចឹងពួកគាត់ទាំងពីរនាក់សុទ្ធតែត្រូវស្លាប់ក្នុងជំនាន់ពលពតហ្អែសលោកយាយ?

ខ៖ អត់ទេឪពុករបស់យាយនឹងគាត់ស្លាប់ដោយសារតែជំងឺទេ គាត់បានស្លាប់តាំងតែពីយាយអាយុបាន៧-៨ខែម្លេះ ហើយបានម្ដាយរបស់យាយនឹងគាត់់រស់នៅមេម៉ាយនឹងជាមួយកូនៗតែក្រោយមកដល់ជំនាន់ពលពតនឹងបានគេយកគាត់នឹងបងប្អួនយាយនឹងទៅសំលាប់ចោលនឹងនៅខាងសានឹម កអាងឯណោះ ជាមួយនឹងកូនចៅទាំងអស់នឹងវាវ៉ៃចោលក្នុងថ្ងៃជាមួយគ្នានឹងតែម៉្ងៃនឹង។

ក៖ ចាស ចុះលោកយាយមានបងប្អូនប៉ុន្មាននាក់ដែរលោកយាយ?

ខ៖ យាយមានបងប្អូនបីនាក់!

ក៖ ចាស លោកយាយមាននៅចាំឈ្មោះរបស់ពួកគាត់ដែរទេ?

ខ៖ ចាសថីមិនចាំ បងប្អូនយាយស្រីពីរប្រុសមួយ យាយជាកូនទីពីរ បងប្រុសទីមួយឈ្មោះ ឡុង ប៉េងហៀង ហើយបន្ទាប់មកយាយ ដុង សំអូន ហើយនឹងប្អូនយាយនឹង ដុង សុវណ្ណថា ហើយបងយាយនឹងដាក់ត្រកូលខាងតាចឹងហើយបានមានត្រកូលនឹងខុសគ្នា ព្រោះតារបស់យាយនឹងគាត់មានឈ្មោះថា ឡុង ហើយបងប្រុសយាយគាត់ដាក់ត្រកូលនឹងតាមឈ្មោះតានឹងទៅ។

ក៖ ចាស ចឹងសព្វថ្ងៃនេះលោកមានសាច់ញ្ញាតិ្តអីរស់រានមានជីវិតដែរទេ?

ខ៖ អត់មានទេ នៅតែឯងចៅ!

ក៖ ចាស ហើយចុះក្រុមគ្រួសាររបស់លោកយាយវិញ?

ខ៖ ក្រុមគ្រួសារណាក្មួយគ្មានទេ នៅតែម្នាក់ឯង(សើច)។

ក៖ លោកតាជាប្ដីរបស់លោកយាយនឹងក៏គាត់អនិច្ចទៅដែរន៏?

ខ៖ ចាស យាយមានប្ដីក្រោយមួយទៀតដែរតែគាត់នឹងក៏ស្លាប់ទៅចោលយាយដែរតាមុនក៏ខូចហើយតាក្រោយនឹងក៏ខូចដែរគ្មានអ្នកណាទេខូចទាំងពីរនឹងមានណាតែម្នាក់ឯងម៉ង់ៗនឹងចៅ!

ក៖​ ចាសលោកយាយ! កាលនឹងលោកយាយនឹងលោកតាស្រលាញ់គ្នាដោយចិត្តនឹងចិត្តឬក៏ឪពុកម្ដាយផ្សំផ្គុំអោយ?

ខ៖ កាលនឹងរៀបទាំងពីរ តាមុននឹងប្ដីយាយមុនណាចៅកាលនឹងយាយទៅរៀបនៅភ្នុំពេញហើស៊ិន ស៊ីសាមុត ហើយប៉ែន រ៉ន់អីនឹងទៅច្រៀងឡើងផ្អើលភ្នុំពេញដែរនឹងកាលនឹងណា ហើយប្ដីក្រោយនឹងរៀបនៅភូមិមិនជាធំដុំអីទេ។

ក៖ ​ចាសលោកយាយ!​ ហើយចុះស្វាមីរបស់លោកយាយគាត់មានឈ្មោះអីដែរលោកយាយ?

ខ៖ អឺម.....ប្ដីរបស់យាយមុននឹងឈ្មោះ​ ស្វាយ សំអឿ!

ក៖ ចាស ហើយចុះគាត់មានមុខរបរអីដែរលោកយាយ?

ខ៖ កាលនឹងគាត់ជាកវីនិពន្ធ ចៅ!

ក៖ ចាស គាត់ជាកវីនិពន្ធអីដែរលោកយាយ?

ខ៖ គាត់ជាកវីនិពន្ធបទចំរៀងចៅ!

ក៖ ចាសជាកវីនិពន្ធបទចំរៀង ចាស ហើយលោកយាយគាត់ទទួលអនិច្ចកម្មទៅប៉ុន្មានឆ្នាំហើយលោកយាយ?

ខ៖ អឹម និយាយទៅគាត់ខូចតាំងពីសម័យពលពតម្លេះខ្ទង់ឆ្នាំ ១៩៧៦ នៅឆ្នាំ​១៩៧៥ នឹងគេជំលៀសគាត់ទៅ ហើយគាត់ស្លាប់នៅក្នុងឆ្នាំ ១៩៧៦!

ក៖ ចាស!!

ខ៖ ចាស ហើយបើគិតទៅប្រហែលជាជិត ៤០ ឆ្នាំហើយ មិនមែនតិចឆ្នាំទេ យូរដែរហើយដែលគាត់នឹង!

ក៖ ចាសលោកយាយ! កាលនឹងលោកយាយឃើញគេនាំគាត់ទៅផ្ទាល់ឬក៏យ៉ាងម៉េចដែរលោកយាយ?

ខ៖ កាលនឹងគាត់ស្លាប់នៅក្នុងដៃរបស់យាយផ្ទាល់ម៉ងចៅ!

ក៖ អឹម....កាលនឹងគាត់ឈឺហ៏លោកយាយ?

ខ៖ គាត់អត់បាយ ហើយក៏ឈឺស្លាប់ទៅ!

ក៖ ចាស ក៏នឹងគេជំលៀសលោកយាយទៅខាងណាដែរលោកយាយ?

ខ៖ គេជំលៀសយាយទៅខាងខេត្តពោធិ៏សាត់!

ក៖ កាលនឹងគេអោយលោកយាយធ្វើអីខ្លះ?

ខ៖ ហ៊ើយចៅអើយវាស្រេចតែគេប្រើទេ ជួនទៅក៏ទៅច្រូតស្រូវទៅ ជួនទៅក៏ទៅច្រូតស្បូវទៅ ហើយប្ដីរបស់យាយវិញគេប្រើអោយគាត់វ៉ៃថ្មនៅលើភ្នុំហើយពេលដែលគាត់វ៉ៃថ្មទៅត្រូវចំជើងហើយដួលសន្លប់នៅលើភ្នុំនឹងបានគេសែងគាត់ចុះពីលើភ្នុំមកហើយដេកនៅលើគ្រែមួយខែហូបបាយបបរនឹងក៏មិនកើតក៏គាត់បានស្លាប់ទៅ បើគាត់មួយខែនឹងគាត់ហូបអីក៏មិនចូលដែរបបរពីរវែកនឹងកាកបានតែពីរស្លាបព្រាទេបានអីរស់ ចេះតែខ្សោយទៅៗមនុស្សធ្លាប់តែហូបឆ្ងាញ់ហូបកាហ្វេហូបទឹកកកនឹងដល់ពេលមកហូបបបរតែពីរស្លាបព្រាមិនអស់នឹងបានអីនឹងរស់ ឃើញគេបេះដូងសុំដូងគេមួយក៏មិនបាន ឃើញគេកាន់ស្ករសុំស្ករមួយស្លាបព្រាក៏មិនបាន​យាយប៉ះចំប្រធានថ្មីវាធ្វើបាបទាល់តែដាច់ខ្យល់ស្លាប់ គាត់ហេវៗខ្លាំងមែនទែនចឹងសុំបបរគេបញ្ចុកទៅទាំងប៉ុន្មានចេញមកវិញអស់ បញ្ចុកចឹងទៅផុលចេញមកវិញៗអស់គាត់ក៏ផុតដង្ហើមទៅ ពេលដែរស្លាប់ហើយក៏គ្មានអ្នកណាមកសែងទៀតតែគេបាយហើយបានគេមកសែងគាត់យកទៅកប់ទុកគាត់ទាល់តែរ៉ឹង ប្រវត្តិយាយកំសត់ណាស់ចៅ ហើយពេលយកគាត់កប់នឹងគ្មានស្អីទេ មានតែបាវមួយហើយនឹងកំណាត់សពីរម៉ែត្រដែលទុកដណ្ដប់ទាំងអស់គ្នាហើយខ្នើយពេលបញ្ចុះគាត់នឹងអត់ដាក់ខ្នើយអោយទេហើយយាយក៏កើយខ្នើយដែលគាត់ធ្លាប់កើយនឹងទៅ គ្មានអាចារ្យណាមកសូត្រមន្ដអីអោយទេ ហើយកំណាត់ស ដែលគ្រប់អោយគាត់នឹងគេអោយយកមកវិញព្រោះបើមិនយកមកទេយើងគ្មានអីនឹងដណ្ដប់ទេកាលនឹងដូចជាអត់នោះអត់ខ្លាំងមែនទែនណាចៅ ដល់ពេលចឹងយាយសុំអង្វរគេអោយជីកដីដាក់គាត់នឹងអោយជ្រៅ ព្រោះកូនយាយមួយនោះស្លាប់គាត់យកទៅជីកកប់ដៃគាត់ផ្ទាល់ស្អែកឡើងទៅមើលចចកកកាយស៊ីអស់ទៅមកពីគាត់ជីកដីរាក់ពេកហើយពេលដែលគាត់ជិតផុតដង្ហើមនឹងគាត់ផ្ដាំថាអោយកប់គាត់អោយជ្រៅ បានយាយនឹងអង្វរគេអោយថ្នាំគេជក់ទៅសុំអោយតែគេនឹងជីកដីអោយជ្រៅពេលដែលបញ្ចុះគាត់នឹង ហើយយាយបញ្ចុះគាត់នឹងតែខោអាវគាត់មួយកំប្លេជាប់នឹងខ្លួននឹងតែកំណាត់អង្រឹងនឹងក៏គ្មានដែរគេយកចេញមកអស់ហើយគ្មានសល់ទេនៅតែខ្លួនទទេរនឹង​ ហើយដាក់គាត់ផ្ទាល់នឹងដីនឹងដីហើយកន្លងបាន៣០ ឆ្នាំបានខាងពួកអប្សរានឹងគេជួនទៅគាស់ផ្នូររបស់គាត់ ហើយយាយចំណាំផ្នូររបស់គាត់បានចឹងទៅក៏យកមកធ្វើបុណ្យអោយហើយនៅសល់ឆ្អឹងតែតិចទេ វាផុយអស់រលីងដោយសារយើងកាលបញ្ចុះគាត់ដាក់ផ្ទាល់នឹងដី ហើយកន្លងទៅនឹងបានគេមកសើរើឈ្មោះហើយគេគាស់ផ្នូររបស់គាត់នឹងយកមកធ្វើបុណ្យអោយនឹងមានទាំងឆាកកំប្លែងនឹងដែរគេធ្វើបុណ្យអោយនឹងក្នុងឆ្នាំ២០០៦ ហើយបើគិតទៅតាំងពីគាត់ស្លាប់មកទល់នឹងពេលនេះគាត់ស្លាប់បានប្រហែលជា៤០ឆ្នាំហើយ ចៅសាកគិតមើលទៅតាំងពីឆ្នាំ ១៩៧៦​ ហើយមកដល់ឥលូវ?

ក៖ ចាស ៣០ ឆ្នាំជាងជិតនឹង ៤០ឆ្នាំហើយ!​ ចាសលោកយាយហើយសព្វថ្ងៃនឹងលោកយាយមានទីលំនៅៗឯណាដែរលោកយាយ?

ខ៖​ នៅភូមិអូរសាលាទីពីរ ឃុំអូរក្របៅ ស្រុកកងមាស ខេត្តកំពង់ចាម!

ក៖ ចាស ហើយលោកយាយធ្លាប់ផ្លាស់ទីលំនៅពីរទីនេះទេលោកយាយ ធ្លាប់ទៅរស់នៅកន្លែងផ្សេងក្រៅពីភូមិនេះទេ?

ខ៖ កាលពីមុនជំនាន់ពលពតយាយនៅភ្នុំពេញ ហើយមកដល់ជំនាន់ពលពតនឹងគេជំលៀសយាយអោយទៅនៅខាងពោធិ៏សាត់វិញ ហើយបានចប់ពីនឹងមកយាយទៅរស់នៅភូមិថ្មី ហើយបានតាចូលដណ្ដឹងទៅក៏ចេញពីភូមិថ្មីមករស់នៅនឹងមករហូតមកចំណែកស្រុកកំណើតយាយនៅភូមិថ្មីនឹង។

ក៖​ ចាសលោកយាយចុះចំណែកផ្ទះរបស់លោកយាយៗកសាងឡើងដោយខ្លួនឯងឬក៏ជួលគេដែរលោកយាយ?

ខ៖ យាយធ្វើដោយខ្លួនឯង តែដីជារបស់កូនព្រោះដីនឹងចែកអោយកូនអស់ហើយនៅតែផ្ទះទេ តែគេក៏មិនដេញយើងដែរនៅទៅដល់ថ្ងៃណាក៏ថ្ងៃនឹងទៅ គេដេញធ្វើអីបើដីគេគគោកនឹងនៅព្រៃទទឹងអីមានដែរ។

គ៖ ចាសគេដេញទៅណាបើគ្រួសារគេមិនខ្វះដីផងនោះខ្វះតែអ្នកនៅមើលថែទេ!

ក៖ ចាស ចឹងផ្ទះនឹងអ្នកណាជួយធ្វើខ្លះលោកយាយ?

ខ៖ គ្មានពីណាជួយទេចៅ កាលនឹងធ្វើតែពីរនាក់តានឹងទៅ!

ក៖ អូ!! ធ្វើតែពីរនាក់តា កាលនឹងលោកយាយធ្វើម៉ូតអីដែរលោកយាយ?

គ៖ ផ្ទះគាត់នឹងម៉ូតធម្មតាៗនឹងក្មួយ យើងមិនមែនទៅមានម៉ូតក្បូរក្បាច់អីដូចផ្ទះគេនៅភ្នុំពេញទេ!

ក៖ ចាស មានដូចជាម៉ូតលក្ខណជាផ្ទះបុរាណអីដែរទេលោកយាយ ព្រោះចាស់ៗពីដើមច្រើនធ្វើផ្ទះទៀម ផ្ទះកាតាំង....?

ខ៖ ផ្ទះយាយនេះចូលម៉ូតផ្ទះកាតាំងហើយ ព្រោះម៉ូតកាតាំងនឹងអត់ស្លាបទេ!

ក៖ ចាស!!

គ៖ កាតាំងតែផ្ទះយើងនឹងវាតូចពេកហើយ ផ្ទះកាតាំងគេធម្មតាធំហើយខ្ពស់ៗ!

ក៖ ចាសលោកយាយហើយចុះទំហំដីវិញលោកយាយប៉ុន្មានគុណនឹងប៉ុន្មានដែរ?

ខ៖ ដីគេនឹងធំណាស់ចៅដីនឹងកន្លះហិចតា!

ក៖ ចាសលោកយាយ! ហើយកសាងផ្ទះដោយខ្លួនឯងទៀត!

ខ៖ ចាស ផ្ទះធ្វើដោយខ្លួនឯងចំណែកដីរបស់កូន ដីនឹងបានចែកកូនអស់ហើយកូនរបស់តាក្រោយនឹង!

គ៖ គាត់ចែកដីអោយកូនអស់ហើយទុកអោយកូននឹងគេរកស៊ីទៅណា ហើយគេនឹងទុកអោយគាត់់នៅចាំដីមើលថែរបស់របរចឹងទៅ ហើយពេលដែរគាត់ឈឺថ្កាត់អីចឹងគេផ្ញើរលុយកាក់មកមកថែជំងឺគាត់ទៅគេមើលថែគាត់ដែរត្បិតតែគាត់ជាម៉ែចុងក៏ពិតមែនតែគេមើលថែជូនលុកជូនកាក់អោយគាត់មិនដែលដាច់ទេ មិនថាចឹងហ្អែសអ៊ុំ?

ខ៖ ចាសៗ!!

ក៖ ចាស ចុះកាលនឹងលោកយាយមានចាំថាលោកយាយនឹងលោកតានឹងបានកសាងផ្ទះនេះឡើងក្នុងឆ្នាំណាដែរលោកយាយមាននៅចាំដែរឬទេ?

ខ៖ កាលនឹងប្រហែលជាឆ្នាំ ១៩៨០ អីនឹងចៅ!

ក៖ ចាសលោកយាយ! លោកយាយប្រើពេលសំរាប់កសាផ្ទះនឹងឡើងប៉ុន្មានឆ្នាំដែរលោកយាយបើធ្វើខ្លួនឯងចឹង?

ខ៖ ចាស់?

ក៖ លោកយាយប្រើរយះពេលកសាងផ្ទះនឹងប៉ុន្មានឆ្នាំដែរ?

ខ៖ យូរដែរចៅធ្វើម្ដងនឹងបានត្រឹមតែលើកហើយបាំងជញ្ចាំងស្លឹកទៅ(សើច) ហើយក្រោយមកទៀតបានៗប្រក់ក្បឿង ហើយក្រោយមកទៀតបានៗវ៉ៃជញ្ចាំងទិញឈើមកវ៉ៃជញ្ចាំងកណ្ដាលទៅ យូរដែរនឹងត្រដាបត្រដួសទំរាំនឹងធ្វើផ្ទះបាននៅនឹង!

ក៖ ចាសលោកយាយ! ប្រហែលជាមួយឆ្នាំទេលោកយាយ?

ខ៖ ចាស់?

ក៖​ ចាប់ផ្ដើមតាំងពីពេលដែលយាយកសាងផ្ទះនឹងមកប្រហែលជាមួយឆ្នាំពីរឆ្នាំអីធ្វើហើយទេលោកយាយ?

ខ៖ អូ!! ប្រហែលជា៤ទៅ៥ឆ្នាំបានធ្វើហើយដំបូងឡើយបាំងជញ្ចាំងស្លឹកដូងទេដំបូងនឹង(សើច)!

ក៖ ចាសលោកយាយ!

គ៖ កាលនឹងធ្វើម៉េចអោយតែជិតដំបូលទៅទេក្មួយ!

ខ៖ លៃម៉េចអោយតែជិតដំបូលហើយនឹងជញ្ចាំងទៅទេជញ្ចាំងសឹងដូងទេដំបូងនឹង!

គ៖ ខ្ញុំនឹងក៏ចឹងដែរអោយតែបាននៅៗទៅទេ ហើយដំបូលផ្ទះខ្ញុំដំបូងនឹងប្រក់ស្លឹកត្នោតទេ។

ក​៖ ចាសឃើញថាលោកយាយពូកែមែនទែន! ចឹងតើលោកយាយទូទាត់បានទេថាក្នុងការកសាងផ្ទះឡើងលោកយាយចំណាយអស់ប៉ុន្មាន?

ខ៖ មិនដឹងថាអស់ប៉ុន្មានទេចៅ បើកាលណោះមិនមានលុយធ្វើម្ដងតិចៗនឹងចេះតែលើកអោយតែបានៅទៅម្ដងតិចៗចឹងមិនដឹងថាស្មានថាម៉េចត្រូវទេ បើយើងមិនមានលុយដែរពេលណាមានលុយទៅក៏ធ្វើតិចទៅធ្វើម៉េចអោយតែបានលើកផុតពីដីទៅមានលុយក៏ទិញដៃអាណែងមកមានលុយទៅក៏ទិញដំបូលមកប្រក់មកធ្វើយើងមានទៅមានប៉ុន្មានធ្វើប៉ុន្នឹងទៅយើងវាស្មានមិនត្រូវទេព្រោះថាវាយូរដែរហើយ។

ក៖ ចាស​លោកយាយ! ហើាយសព្វថ្ងៃនេះលោកយាយមានអាយុនឹងក៏ច្រើនណាស់ហើយដែរ លោកយាយឧស្សាហ៏ឈឺដែរទេលោកយាយ?

ខ៖ ចាសឈឺ ឧស្សាហ៏ឈឺណាស់យាយណាស់ ចេះតែញ័រៗនៅក្នុងខ្លួននឹង ហើយនិយាយអីចឹងឆាប់ហត់ណាមួយយើងចាស់តារុនតារៀរណាយើងកាលដែលនៅក្មេងនឹងយើងធ្វើការធ្ងន់ៗហើយដល់ពេលតែចាស់ឡើងក៏កាន់តែយ៉ាប់យ៉ឺនឡើងឈឺដៃឈឺជើងមិនឈប់ឈរទេចៅ តែឥលូវនឹងដូចរាងគ្រាន់បើហើយបើប៉ុន្មានថ្ងៃមុនដូចទន់ជង្គង់ដើរមិនចង់រួចទេបានចាក់ថ្នាំទៅដូចគ្រាន់ស្រួលតិច បើបានតែឈឺនឹងតែដើរបោសសំរាមនឹងក៏មិនកើតផងជង្គង់នឹងទន់អស់ហើយៗចង្កេះវិញនឹងឈឺចង់ដាច់ហើយ តែប៉ុន្មានថ្ងៃនឹងបានចាក់ថ្នាំទៅរាងគ្រាន់ហើយបើកាលនៅមិនទាន់ចាក់ថ្នាំនឹងឈឺចង់ដាច់អស់ហើយចង្កេះនឹងណាចៅដើរមិនចង់រួចទេចេះតែរំកិលចឹងជិតៗនឹងទៅ កូនគេហៅទៅនៅជាមួយដែរតែយាយមិនទៅៗវាមិនកើតទៅៗដីយើងវាធំស្ដាយដំណាំដែលខំដាំមកដូង ចេក ក្រូចឆ្មាអីនឹង បើយើងទៅៗគេលួយបេះអស់់ចឹងហើយយាយក៏សំរេចចិត្តនៅនឹងផ្ទះនឹងទៅមើលថារបស់រសរនៅក្នុងផ្ទះយើងនឹងទៅបើដំណាំដំណោចអីយើងខំដំមកដោយពិបាកខំមើលថៃតាំងពីនៅគ្រាប់រហូតដល់ក្លាយជាផ្លែផ្កាមានផលអោយយើងអាចបេះបានហើយយើងបែរជាមិននៅចាំប្រមួលវិញម៉េច? យាយចេះតែគិតទៅហើយនៅនឹងក៏មានអនុស្សាវរីយ៏រវាងយាយនឹងតានឹងធ្លប់រស់នៅកំសត់កម្រជាមួយគ្នាកន្លងម៉ោនឹង។

ក៖ ចាសលោកយាយ!

ខ៖ ហើយបើយើងនៅមើលថែទៅគ្រាន់បានបេះលក់ធ្វើបុណ្យអីដែរ!

ក៖ ចាសលោកយាយ! ហើយចុះលោកយាយមានគំរោងផែនការណ៏សំរាប់ទៅថ្ងៃអនាគតដែរឬទេលោកយាយ?

ខ៖ ដូចជាគ្មានគំរោងផែនការណ៏អីទៀតទេចៅ យើងវាចាស់ចំណាស់នេះទៅហើយគ្មានអីក្រៅពីប្រតិបត្តិខ្លួននៅក្នុងព្រះពុទ្ធសាសនា​​ ធ្វើបុណ្យដាក់ទាននឹងទេចៅ ហើយយើងក៏មិនថាទៅរកស៊ីអីដែរបើខ្លួនចាស់ទ្រុឌទ្រោមចំណាស់នេះហើយនឹង។

ក៖​ ចាសលោកយាយ! ចុះលោកយាយមិនមានគំរោងដូចថារង់សាច់ញ្ញាត្តិដែលជាប់សាច់ឈាមមកពីឆ្ងាយអីទេហ្អែសលោកយាយ? ដូចជាបងប្អូនខាងម្ដាយរបស់លោកយាយឬក៏អត់មានសោះលោកយាយ?

ខ៖ យាយមានបងប្អូនបង្កើតតែបីនាក់នឹងតែត្រូវគេយកទៅសំលាប់អស់ហើយៗក្រៅពីនឹងមានតែសាច់នៅឆ្ងាយៗគេអត់ស្គាល់យើងទេចៅ។

ក៖ ចាសបងប្អូនលោកយាយទាំងបីនឹងលោកយាយឃើញគេយកពួកគាត់ទៅដោយផ្ទាល់ឬក៏....?

ខ៖ យាយអត់ឃើញទេតែគេប្រាប់យើងថាបងប្អូនយាយនឹងត្រូវគេបណ្ដើរយកទៅហើយ បងយាយកាលនឹងកំពុងតែគ្រុនផងកាលនឹងហើយមកដល់នឹងគេថាយកគាត់ទៅពេទ្យហើយបងយាយគាត់ជាគ្រូបង្រៀនយើងចេះដឹងចឹងគេមិនយើងអោយរស់ទេចៅម៉ែយាយនឹងក៏ថាគាត់តាមទៅដែរស្រាប់់តែគេថាមិនបាច់ទេហើយក៏វាយកគាត់ទៅសំលាប់ទៅ ចំណែកប្អូនយាយនោះធ្វើប៉េអឹមគ្នាធ្វើប៉េអឹមនឹងស្អាតណាស់សស្គុស វាយកទៅធ្វើបាបដាក់ក្នុងចេតិយមួយអាទិត្យហើយបានយកគ្នាទៅសំលាប់វេទនាណាស់ចៅ!

ក៖ ចាសលោកយាយ!​ ហើយចុះកូនចៅគាត់វិញនោះលោកយាយ?

ខ៖​ កូនចៅក៏វាយកទៅវ៉ៃចោលអស់ដែរ មុនដំបូងយកបងយាយទៅហើយបានក្រោយមកយកបងថ្លៃយាយនឹងទៅទៀត ពួកគាត់មានកូនពីរនាក់ហើយប្រពន្ធនឹងកំពុងតែពរពោះកូនទីពីរនឹងក៏ត្រូវគេយកសំលាប់ទាំងម្ដាយយាយអីទាំងអស់នឹងគេយកទៅសំលាប់មួយអន្លង់នឹងជាមួយគ្នានឹងទៅ។

ក៖ ចាស ហើយចុះរណ្ដៅនឹងសព្វថ្ងៃនៅឯណាដែរកលោកយាយ?

ខ៖ រណ្ដៅនឹងឥលូវនៅពោធិ៏សាត់ឯណោះនៅសានឹម កអាងនឹង គេវ៉ៃកូនវ៉ៃចៅទៅមុនហើយគាត់នៅឈរមើលកូនចៅដែលគេសំលាប់នៅនឹងមុខនឹងហើយបន្ទាប់មកគេវ៉ៃគាត់តែមូយដំបងនឹងក៏ធ្លាក់ចូលរណ្ដៅនឹងទៅបើគេធ្វើបាបចៅគាត់ឃើញគាត់ស្លុតគាត់នឹងមួយដំបងនឹងគាត់ទៅតាម៉ង មានគេឃើញនឹងគេប្រាបយាយទៅ ព្រោះកាលនឹងយាយត្រូវគេបញ្ចូនទៅខេត្តពោធិ៏សាត់ ហើយបានគេបញ្ចូនក្រុមគ្រួសារបងប្អូនម្ដាយយាយនឹងទៅកងសានឹម កអាងនឹងហើយក៏បែកគ្នាត្រឹមនឹងលែងបានជួបគ្នារហូត។

ក៖ ចាសលោកយាយ! ចុះកាលដែលគេបញ្ចូនលោកយាយទៅខេត្តពោធិ៏សាត់នឹងលោកយាយជួបនឹងការលំបាកអីខ្លះដែរលោកយាយ?

ខ៖ កាលណោះចៅការពិបាកនឹងវាហូសនិយាយហើយ ទៅនឹងគេធ្វើបាបគេអោយទៅស្ទូងស្រូវទៅ ទៅជីកប្រឡាយទៅ គេអោយវ៉ៃថ្ម រែកដីរែកអីនឹងសព្វគ្រប់អស់ហើយវេទនាណាស់ ប៉ុន្ដែវាមិនងាប់ជួនណាទៅក៏ស្គម ជួនណាទៅវាហើមខ្លួនទៅស្លៀកខោល្មមៗនឹងតឹងអស់ហើយៗមុខវិញហើមឡើងតឹងអស់ហើយ តែយាយសំណាងថាយើងនឹងវាមិនស្លាប់ដូចគេ អ្នកផ្សេងនឹងស្លាប់អស់ៗរលីងៗយើងវាមិនស្លាប់តែរស់នៅក៏វេទនាអស់ចិត្តអស់ចង់នឹងទៅដល់ពេលមកហូបពោតលីងបានពោតលីងហូបហើយនឹងហូបដំលូងស្ងោហូបទៅក៏ស្រកទៅវិញ កាលនឹងយាយហើមជើងខ្លាំងមែនទែនហើមឡើងស្លៀកខោមិនចង់ចូល ហើយដល់តែគេគាស់ដំឡូងហើយសល់ពីគេរើសទៅនៅអាដំឡូងសល់នឹងយកមកស្ងោរហូបទៅក៏ស្រកដែរណាហើយហូបពោតលីងក៏បាត់ដែរហូបទៅស្រកដែរចេះតែរស់នឹងគេហូបកន្ទក់ដូចសត្វដូចធាតុហូបស្លឹកឈើស្លឹកព្រៃនឹងគ្រាន់តែរស់នឹងទៅបើបានអីនឹងហូបទៅឆ្អែតបើបបរកាកមួយស្លាបព្រានឹងចឹងហើយចេះតែដើរបេះស្លឹកដំឡូងស្លឹកបាសនឹងយកមកស្រុះហូបលាយនឹងបបរនឹងទៅបបរសុទ្ធតែទឹកនឹងតឺងតែពោះនឹងតែមាត់នឹងវានៅតែឃ្លាននឹងទៅមានជាតិអីបើទឺកនឹងស្លឹកដំឡូងនឹងសុទ្ធតែទឹកនឹង យាយវេទនាឆ្អែតហើយជំនាន់ពលពតនឹង។

ក៖ ចុះកាលនឹងគេអនុញ្ញាតអោយលោកយាយបេះស្លឹកឈើហូបបានដែរហ្អែសលោកយាយ?

ខ៖ គេមិនអោយយើងបេះទេចៅតែយើងពេលទៅធ្វើការចឹងទៅយើងលួចបេះទុកហូបចឹងទៅកុំអោយគេឃើញលួចបេះមកស្ងោរហូបដាក់ដំឡូងដាក់អំបិលអីហូបទៅហូបអោយតែតឹងៗពោះទៅ ពេលយប់ឡើងហូបវាមិនឆ្អែតល្មួលពោះកូរគ្រូគគ្រាក់ទៀតឃ្លាននោះក្រៃណាឃ្លានហើយ ហើយខ្មោចប្ដីយាយមុខនឹងក៏ចឹងដែរវេទនាណាស់គាត់ថាឃ្លានបាយណាស់ៗយាយយកមាសយកអីទៅដូរនឹងគេដើម្បីទិញអង្ករយកមកដាំបាយអោយគាត់ពិសារទៅពិសាររួចចឹងទៅគាត់ហេវណាសដូចម៉េចមិនដឹងទេ ពេលហូបហើយវាដូចអត់ស្រួល បើមនុស្សធ្លាប់តែហូបអីមិនចូលនោះពេលគាត់ពិសារច្រើនពេកក៏ទៅជាអត់ស្រួលផុតៗដង្ហើមហើយគាត់ក៏ថារកធូកបីសរសៃរមកនិយាយជាមួយគ្រូបាទធ្យាយគាត់ហើយពេលអុចធូកនិយាយចឹងទៅក៏ធូរទៅដល់ពេលថ្ងៃក្រោយចឹងទៀតគាត់អោយយកមាសទៅដូរយកអង្ករមកដាំបាយអោយគាត់ហូបហើយគាត់ហូបពាក់កណ្ដាលទុកអោយយាយនឹងពាក់កណ្ដាលគាត់ហូបឆ្អែតចឹងទៅឈឺចឹងទៀតក៏អុចធូកនិយាយទៀតទៅថាកុំអោយប្រកាន់ធ្វើម៉េចបើមនុស្សលោកមានការស្រេចឃ្លានហើយគាត់ចំណាំតែនិយាយថាអោយតែបានបាយហូបស្លាប់ទៅក៏មិនស្ដាយដែរ គាត់តែងប្រាប់ាយាយថាចឹងណាស់ ពេលលើកទីបីក៏ធ្វើចឹងទៀតតែលើកនឹងអុចធូបនិយាយតែគេមិនស្ដាប់យើងដល់ពេលហើយព្រលឹមឡើងនឹងគាត់ស្លាប់ទៅ។

ក៖ ចាស ចឹងលោកតាកាលនឹងគាត់ឈឺដោយសារតែឃ្លាន!

ខ៖ ចាស ដោយសារតែអត់បាយ!

ក៖ តែពលពតកាលនឹងគេដឹងថាលោកតាឈឺដែរទេលោកយាយ?

ខ៖ គេដឹងក៏គេធ្វើជាមិនដឹងមិនលឺជាមួយយើងណាចៅ គេប្រើគាត់អោយទៅវ៉ៃថ្មនៅលើភ្នុំ ហើយដល់ពេលតែវ៉ៃៗទៅអាអំបែងថ្មនឹងវាខ្ទៀតត្រូវជើងបែកជើងនឹងប្រវែងណាណី ហើយគ្មានថ្នាំអីដាក់អោយគាតទេ ហើយថ្ងៃដែលស្លាប់នឹងណាចៅស្រមោចភ្លើងវាមករោមជើងគាតឡើងក្រហមច្រាលហើយអត់ដឹងឈឺទៀត យាយថាម៉េចចឹង? ម៉េចបានស្រមោចភ្លើងរោមនឹងកបោសៗអោយគាត់នឹង ក៏ស្រាប់តែមាត់គាត់ម្ហបៗដូចត្រីលើកពីទឹកមកចឹងហើយយាយក៏យកបបរបញ្ចុកទៅតាំងពីព្រលឹមម៉ោង៦រហូតដល់ម៉ោង១០គាត់ក៏ខូចទៅ។

ក៖ លោកយាយកាលនឹងពលពតគេមិនអោយថ្នាំទេហ្អែសលោកយាយ?

ខ៖ គេគ្មានអោយអីយើងទេ បានអ្នកនៅជិតៗនឹងមកមើលមកអីនឹងទៅមកសែងពេលដែលគាត់ស្លាប់នឹងទៅ បើវានឹងគ្មានអ្នកណាមកមើលយើងទេ។

ក៖ ហើយកាលនឹងលោកយាយនឹងលោកតានៅជាមួយគ្នាជំលៀសទៅនៅជាមួយគ្នា?

ខ៖ នៅជាមួយគ្នានិងតែគ្រាន់តែថាពេលដែលគាត់ឈឺនឹងគេប្រើយាយអោយទៅស្ទូងទាល់តែដល់ម៉ោងទៅជួបគាត់ទៅហើយបបរដែលជាចំណែកយាយនឹងយាយមិនហ៊ានហូបអោយអស់ទេត្រូវទុកខ្លះអោយគាត់ហូបបើមិនចឹងគាត់អត់មានអីហូបទេ បានថានឹកឃើញប្រវត្តិអាពតពេលណាឈឺផ្សារណាស់រងទុក្ខវេទនារស់ដូចស្លាប់ចឹង។

ក៖ ចាសលោកយាយ! អឺ....ពេលដែលលោកយាយមាសទៅដូរនឹងមាសប៉ុន្មានជីបានដូរអង្ករបានមួយកំប៉ុងនឹងលោកយាយ?

ខ៖ ខ្សែដៃយាយមួយខ្សែនឹងបានអង្ករតែពីរកំប៉ុងទេ ហើយពេលអស់មាសដូរទៅនៅសល់ខោអាវនឹងក៏យកទៅដូរដែរដូរៗទាល់តែអស់ពីខ្លួនសល់តែខោអាវមួយកំប្លេនៅជាប់នឹងខ្លួននឹង។

ក៖ ហើយលោកយាយយកទៅដូរនឹងអ្នកជិតខាងនឹងហ្អែងលោកយាយ?

ខ៖ នឹងហើដូរនឹងអ្នកស្រុកនឹង អ្នកគេជនចាស់!

ក៖ គេជនចាស់គេមាន.....

ខ៖ គេជនចាស់គេមានអង្ករមានអីចឹងទៅ ហើយយើងអ្នកជនថ្មីគ្មានអីនឹងគេទេ មានតែសំបកខ្លួននឹង​ឯង ចេះតែសូកសៀតដូរដោះទៅព្រោះគេចង់បានមាស ចុះយើងយកខ្សែក ខ្សែដៃទៅដូរនឹងគេមកបានអង្ករពីរកំប៉ុងចឹងទៅ ដូរទាល់តែអស់អាលីងពីរខ្លួន ខោអាវអីនឹងដូរអស់តែសារុងមួយគ្មានស្លៀកផងសល់តែខោអាវមួយចង្កេះមកវិញ វាអស់អាលីងម៉ង ខោអាវមួយចង្កេះនឹងសុទ្ធតែថ្នេរប៉ះសុសអស់ហើយនៅតែពាក់ទៅដូចមនុស្សឆ្កួតចឹង ប៉ះបំណាស់នឹងពណ៌ខ្មៅពណ៌ស នឹងទាំងខោទាំងអាវនឹងហើយស្បៀយថង់យាមមួយនឹងដាក់ខោអាវមួយ កំប្លេទុកគ្រាន់ប្ដូរហើយនឹងចានមួយស្លាបព្រាមួយហើយកាំបិតមួយនឹង។

ក៖ គេអត់មានអោយយើង......

ខ៖ គេគ្មានអោយអីយើងទេ កុំអោយតែវាវ៉ៃយើងយករបស់យើងទៅផង។

ក៖ ចុះលោកយាយក្នុងថ្ងៃគេអោយរបបអាហារប៉ុន្មានពេលដែរ?

ខ៖ អឹម.....គេអោយរបបពីរពេលក្នុងមួយថ្ងៃកាកបបរតែពីរស្លាបព្រានឹងហើយសុទ្ធតែទឹកនឹងគេដួសអោយយើងពីរវែកនឹងតែកាក់ពីរស្លាបព្រាសូម្បីតែអំបិលក៏វាមិនអោយយើងដែរដើរដូរតាំងពីរអំបិលឡើងហើយមិនថាបបរ ឬស្ល ទេគេធ្វើសាបៗហើយយើងហួបសាបៗចឹងមានកំលាំងឯណានឹងធ្វើការបន្ដទៅ ដល់ចឹងយើងទៅដូរអំបិលមួយកំប៉ុងមកលាក់ទុកទៅពេលណាដែលត្រូវការយកមកពីរបីដុំម៉ោ ពេលហូបបបរមើលជុំវិញខ្លួនមើលលិចមើលកើតបានដាក់អំបិលក្នុងបបរកូរៗហូបទៅ ហើយនឹងម្ទេស ជំនាន់យាយហូបអំបិលក៏ច្រើនហូបម្ទេសក៏ច្រើនម្ទេសបួនប្រាំគ្រាប់អីហូបមិនដឹងហឹលទេព្រោះមិនចឹងយើងចាញ់ញាក់ហើយចុះបើយើងនៅស្រុកព្រៃភ្នុំនឹងមូសច្រើនកាលនឹងស្លាប់អស់ច្រើនណាសក្នុងមួយគ្រួសារៗស្លាប់នៅតែម្នាក់ឬពីរអ្នកអីទេ។

ក៖ ចាស់លោកយាយ កាលនឹងដែរលោកយាយដែរឃើញពលពតនឹងយកមនុស្សទៅសំលាប់ដែរទេលោកយាយ?

ខ៖ មិនបានឃើញទេគេមិនអោយយើងឃើញទេយប់ឡើងបានគេយកទៅ ដូចអ្នកធ្វើការជាមួយគ្នានឹងមកវាចង្អុលថាមិត្តនេះទៅកាច់ពោតហើយមកវិញរបស់របរអ្នកដែលវាយកទៅសំលាប់នឹងវាយកចែកគ្នាទៅវាថារបស់ជ័យភ័ណ្ឌ។

ក៖ ចាស ចុះសព្វថ្ងៃលោកយាយមានធ្លាប់ចាំមុខកងដែលធ្លាប់ធ្វើបាបអីលោកយាយទេ?

ខ៖ យើងឃើញមុខចេះតែស្គាល់ហើយតែយើងចាស់ៗអស់ទៅហើយៗណាមួយនៅឆ្ងាយពីគ្នាណាស់វានៅពោធិ៏សាត់ឯណោះនៅឆ្ងាយៗ។

ក៖ ចុះលោកយាយមានចាំឈ្មោះពួកគាត់ដែរទេ?

ខ៖ យាយនៅចាំតើ! ឈ្មោះយាយគឺ ហើយមួយទៀតឈ្មោះ យាយធូបមួយ!

ក៖ អូ! ពួកគាត់ស្រីៗលោកយាយ?

ខ៖ នឹងហើយស្រីៗនឹង! ហើយយាយទៅឆ្នាំដែលទៅគាស់ផ្នូរប្ដីយកមកធ្វើបុណ្យអោយនឹងក៏បានជួបគ្នានឹងតែចាស់ៗរាងខ្លួនអស់ហើយ កាលដែលយាយទៅអ្នកស្រុកគេស្គាល់ព្រោះធ្លាប់នៅជាមួយគ្នាកាលពីជំនាន់ពលពតនឹងហើយទៅដល់គេដាំបាយដាំអីអោយហូប ហើយផ្នូររបស់ប្ដីយាយនឹងនៅក្នុងស្រែគេទៀតស្រូវគេមិនទាន់ផងតែគេសុខចិត្តអោយយើងគាស់ផ្នូរនឹងឡើង គេចេះតែអាណិតយើងណា ហើយពិបាកដែរកាលនឹងត្រូវរកគ្រូវគេគុនគូរមើលផងគេថាអោយទៅរកក្នុងខែនឹងបានឃើញបើចាំផុតខែនឹងរកអត់ឃើញទេ ហើយទៅដល់នឹងរកគេបោះបៀរមើលទៀតហើយពេលបោះបៀរទៅគេថាត្រូវរកថ្ងៃនឹងអោយឃើញបើថ្ងៃនឹងរកមិនឃើញទេរកយ៉ាងណាទៀតក៏រកមិនឃើញដែរព្រោះកាលដែរយាយកប់តាកប់ជិតដើមកកោះមួយធំហើយដល់ឥលូវគេកាប់ដើមកកោះនឹងចេញទៅនៅសល់តែគល់តិចនឹង ហើយយាយនៅដេកភ្នុំពេញមួយយប់ហើយក្រោកទៅដល់នឹងម៉ោង១០ ហើយគេទាយថាម៉ោង២នឹងរកឃើញហើយ ដល់ពេលទៅដល់នឹងរកគេពីរបីនាក់អោយជួយគាស់ពេលគាស់ទៅអត់ឃើញហើយដល់ម៉ោង១២ ក៏ឈប់គាស់ហើយអ្នកដែលគេស្គាល់យើងគេដាំបាយអោយយើងហូបពេលហូបបាយហើយជីកទៀតយើងដឹងតែកប់គាត់ពីដើមឈើទី៤ម៉ែត្រតែមិនដឹងថានៅទិសខាងណាមានតែជីកជុំវិញនឹង ដល់ហើយអាជ្ញាធរអប្សរានឹងលោកចាន់ហ៊ន នឹងបានតេសួរគ្រូអីណាទេថាខ្ញុំចងរកឈ្មោះសាយ សំអឿរនឹងរកឃើញអត់? ហើយគេសួរថាគាត់នឹងឆ្នាំអី? ក៏ប្រាប់គេថាគាត់ឆ្នាំរកា! គាត់ថាបើឆ្នាំរកាទាល់តែអ្នករកនឹងឆ្នាំរកាដូចគ្នាបានរកឃើញគេប្រាប់ចឹងណា គ្រូគេនឹងប្រាប់មកចឹង ហើយក៏ចាន់ហ៊ននឹងក៏ឆ្នាំរកា ហើយយាយនឹងក៏ឆ្នាំរកា ហើយម្នាក់ទៀតដែលជួយរកនឹងក៏ឆ្នាំរកាដែរ ដល់ហើយនាំគ្នារកកាប់ដីទៅបានប្រហែលជាបួនដប់ចបយាយហត់ពេកក៏ហ៊ននឹងគេប្រាប់អោយយាយសំរាកសិនទៅដល់ហើយក៏ស្រាប់តែឃើញឆ្អឹងរបស់គាត់នឹងម៉ោង២គត់ ហើយគេទាយអោយនឹងក៏ឆុតទៀតគេថាម៉ោង២បានរកឃើញហើយទៅម៉ោង២នឹងរកឃើញមែន តែគេថាបានតែថ្ងៃនឹងទេបើផុតតែពីរថ្ងៃនឹងរកលែងឃើញហើយព្រោះដើមឈើនឹងមានគេរក្សាទុកអោយណា ដល់ហើយយើងទៅនឹងដាក់ចេកដាក់ផ្លែឈើទៅអរគុណដែលគេខំរក្សាទុកអោយើង បានគេសរសើរថាក្នុងមួយជាតិជាអ្នកនិពន្ធទាំងអស់គ្មានអ្នកណាមានសំណាងមានធាតុនៅសល់ទេ មានតែគេយកទៅវ៉ៃចោលហើយធាតុនឹងខ្ចាត់ខ្ចាយមិនដឹងទៅដល់ណាអស់ទេ មានតែគាត់ទេដែលរកធាតុឃើញហើយគេផ្អើលមកធ្វើបុណ្យគគ្រឹកគគ្រេងនឹងអោយគាត់នឹងនៅឆ្នាំណានោះណាចៅ។

ក៖ ចាស កាលនឹងខ្ញុំទៅដែរ!

ខ៖ អូ ចៅឯងទៅដែរ?

ក៖ ចាស កាលនឹងខ្ញុំទៅជាមួយម៉ាក់ កាលនឹងបុណ្យកុង!

ខ៖ តែចៅឯងនៅតូច........

ក៖ ចាស នៅតូចនឹងយាយ!

ខ៖ តែនៅចាំ?

ក៖ ចាស នៅចាំយាយកាលនឹងម៉ាក់នាំទៅមើល!

ខ៖ នឹងកាលនឹងពួកគេមកលេងឆាកកំប្លែងអីហ្នឹងណា!

ក៖ ចាស!! អឹម ប្រវត្តិលោកយាយនឹងលោកតាសំសត់មែនទែន ហើយកាលពីលោកតាលាចាកលោកគាត់បាននៅក្នងរង្វង់ដៃលោកយាយ ហើយចេះសំណាងដែលរកកន្លែងបញ្ចុះសពលោកតាឃើញ!

ខ៖ ចាសចៅ គាត់បានស្លាប់នៅក្នងដៃយាយ បានយាយយកទៅបញ្ចុះនឹងបើក្រៅពីនឹងគេយកទៅវ៉ៃចោលមិនទាំងអោយយើងឃើញផង មិនដឹងថាឆ្អឹងអីនឹងរសាត់អណ្ដែតទៅដល់ណាអស់ហើយទេ ហើយយើងយកមកបញ្ចុះដៃយើងចឹងយើងដឹងយើងចំណាំកន្លែង ថាទៅយាយចង់ភ្លេចដែរទៅហើយរកលែងចង់ឃើញទៅហើយកុំតែបានគ្រូគេពូកែគេជួយទាយទេកុំអីក៏រកមិននឃើញទេ យើងចាំតែថាគល់ឈើតែមិនដឹងថានៅខាងណាគល់ឈើទេ មិនដឹងថានៅខាងណាកុំបានគេដាក់ឈើធ្វើម៉េចទៅក៏រកឃើញ ហើយគេទាយនឹងក៏ត្រូវទៀតគេថាម៉ោង២នឹងដឹងតែរកឃើញហើយ!

ក៖ ចាសលោកយាយ កាលនឹងដើមឈើអីគេដែរលោកយាយ?

ខ៖ ដើមកកោះ!

ក៖ ដើមកកោះនឹងធំដែរទេលោកយាយ?

ខ៖ ដើមនឹងប្រហែលមួយអោបដែរនឹង!

ក៖ ចាស បើជីកៗមួយហត់ដែរនឹង!

ខ៖ ចុះបើកាលនឹងអ្នកជីកដល់ទៅបួននាក់ចាប់តាំងពីម៉ោង១០ រហូតដល់ម៉ោង២ចៅឯងគិតមើល ៣ ៤ ម៉ោងទំម្រាំនឹងរកឃើញ ហើយមិនហ៊ាននឹងឈរក្នុងម្លប់ផងខ្លាចថារកមិនឃើញនឹង ហើយពេលដែរយាយឈានជើងចុះទៅចេះតែព្រឺក្បាលខ្ញាក់ៗ ហើយយាយចេះតែនឹងក្នុងចិត្តឆ្ងល់ថាម៉េចចឹង ម៉េចក៏ចេះតែព្រឺក្បាលមិនឈប់ចឹង គ្រាន់តែចុះទៅកាប់បានតិចនឹងក៏ឃើញធាតុគាត់ដូចថាគាត់អោយយើងដឹងណាថាធាតុគាត់នៅនឹងហើយ ត្រូវចំធាតុគាត់ហើយ ដល់ពេលបានមកហើយក៏សុំអង្វរគេដាក់ឡានគាត់មក ព្រោះចាសៗចំណាំនិយាយថាយើងយកធាតុមកដាក់ក្នុងឡានមិនបានទេ ហើយយាយក៏បន់ស្រន់ថាកុំអោយធ្វើទុក្ខឡានរបស់គេណា អោយសុខសប្បាយតាមផ្លូវរហូតមក ហើយពេលនឹងក៏ឆៀងទៅបន់ស្រន់នៅអ្នកតាឃ្លាំងមឿងដែរហើយហួសទៅភ្នុំពេញវិញពេលហើយបានយាយនឹងជិះឡានមកបន្ដនឹង ពេលណាជិះកាត់ស្ពានអីទៅចេះតែនិយាយសុំសុខសប្បាយមករហូតមកព្រោះភាគច្រើនអោយតែដាក់ធាតុនៅលើឡានគេចឹងឡានគេច្រើនតែខូច តែអត់អីដែរចេះសុខសប្បាយមករហូត ហើយបានមកដល់ផ្ទះនឹងធ្វើខ្ទមធ្វើអីនឹងសំរាប់ដាក់ធាតុរបស់គាត់ទៅ នោះខ្ទមដែលនៅមុខផ្ទះនឹង ដាក់ធាតុរបស់គាត់នឹង។

ក៖ ចាស!!

ខ៖ នឹងកោដិដែលនៅមុខផ្ទះនឹង! (សំលេងឡាន)

ក៖ ចាសលោកយាយ យូរណស់ហើយចេះទៅរកឃើញទៀត! ហើយចុះលោកយាយមានចងចាំបទពិសោធន៏ដែលល្អៗនៅក្នងជីវិតដែរឬទេ? រឿងដែលល្អៗដែលលោកយាយចងចាំរហូតមកដល់ឥលូវនេះណាលោកយាយ?

ខ៖ ដូចជាគ្មានទេចៅ មានតែកាលដែរយាយនៅពីក្មេងទៅរៀនទៅត្រូវបានគ្រូនឹងគាត់ជ្រើសយកអ្នកដែលបានកំពស់នឹងទៅលេងភ្លេងហើយបានដើរហែរក្បួនអោយគេកាលពីថ្ងៃ៩​វិច្ឆិកា នឹងហើយគេហៅយាយទៅលេងភ្លេងនឹងគេរើសយកស្រីៗមាឌខ្ពស់ៗបានប៉ុន្មានអ្នកនឹងយកទៅស្រីៗស្ពាយស្គរវ៉ៃស្គរទៅ ហើយប្រុសផ្លុំសូរង៉ែត ផ្លុំសាកសូរចឹងទៅ​ហើយស្រីវ៉ៃស្គរដូចប្រហែលជា៨នាក់ដើរមុខគេចឹងទៅ មានរូបថតដែរតែមិនដឹងថាអ្ននណាយកទៅណាបាត់មារូបថតតើ​ស្ពាញស្គរដើរវ៉ៃស្គរ ហើយដល់ពេលក្រោយមកទៀតម្នាក់នៅមុខគេនឹងឈប់ទៅគេអោយយាយនៅមុខគេដើរនាំមុខគេម្ដងកាន់ដំបងសំដែងអោយគេមើលចឹងទៅ មានតែប៉ុន្នឹងគ្មានអីទេកាលនឹង។

ក៖ កាលនឹងនៅជំនាន់ណាដែរលោកយាយ?

ខ៖ កាលនឹងជំនាន់សម្ដេចឪទ្រង់នៅមានព្រះជន្មនៅក្មេងដែរទេ នៅក្នុងសង្គមរាស្រ្ដនិយមកាលនឹង!

ក៖ ចាស! ចាស កាលនឹងលោកយាយបានសិក្សាបានត្រឹមថ្នាក់ទៅប៉ុន្មានដែរលោកយាយ?

ខ៖ កាលនឹងយាយរៀនបានត្រឹមថ្នាក់ទៅបី ត្រឹមថ្នាក់ទីបីនឹងប្រលងឌីប្លូមបានហើយ!

ក៖ ចាស ហើយកាលដែរលោកយាយកាន់ស្គរវាយនៅមុខគេនឹងយាយអាយុប៉ុន្មានដែរ?

ខ៖ អាយុប្រហែល ២០ឆ្នាំ!

ក៖ ចាស កាលយាយរៀនថ្នាក់ទីបីនឹងលោកយាយអាយុប៉ុន្មានដែរ?

ខ៖ កាលនឹងយាយរៀនថ្នាក់ទីបីនឹងបានប្រលងឌីប្លូមបានមិនដូចឥលូវទេ!

ក៖ អូរ ត្រឹមតែថ្នាក់ទីបីអាចប្រលងឌីប្លូមបានលោកយាយ?

ខ៖ ចាស ព្រោះអីកាលនឹងគេរាប់បញ្រ្ខាស់មកវិញ!

ក៖ ចាស និយាយចឹងលោកយាយមាននៅចាំទេថារបៀបដែលគេនៅសម័យនោះគេរៀនរបៀបណាដែរលោកយាយ ដូចជាកំរិតដែលគេប្រលងណាលោកយាយ?

ខ​៖ និយាយទៅទៅទីមួយប្រលងបាក់ឌុប ហើយទីបីប្រលងដីប្លូម (សើច) គេរាប់បញ្រ្ចាស់មកវិញចឹងណាចៅ!

ក៖ ចាស ម៉េចក៏គេរាប់បញ្រ្ចាស់មកវិញចឹងលោកយាយ?

ខ៖ យាយមិនដឹងដែរចៅ បើខាងរដ្ឋគេកំណត់មកចឹងយើងក៏មិនសូវជាដឹងអីដែរនឹងណា!

ក៖ ចាស នៅសម័យនឹងគេរៀនប៉ុន្មានភាសាដែរលោកយាយ?

ខ៖ គេរៀនចាប់ផ្ដើមដំបូងឡើងគេរៀនភាសាបារាំងមិនដូចឥលូននេះទេ!!

ក៖ ចឹងលោកយាយចេះភាសាបារាំងទេ?

ខ៖ ចេះយាយធ្លាប់រៀនមកច្រើនដែរ ហើយរៀនបារាំងរហូតដល់ថ្នាក់ទី៥ បានគេអោយរៀនខ្មែរ តែនៅតែរៀនបារាំងដែរតែរៀនជាមួយគ្រូជនជាតិបារាំង ចំណែកនៅសាលាឯកជនក៏មានបង្ហាត់ភាសាដែរតែពេលខ្លះទៅក៏មានតុងខុសគ្នាហើយបើគ្រូជនជាតិដើមគេតុងមកភាសាគេទៅហើយគ្រូខ្មែរយើងនិយាយចេញមកតុងភាសាខ្មែរយើងទៅ ហើយជំនាន់នោះភាសាអង់គ្លេសគេអោយរៀនមួយឆ្នាំមួយម៉ោង ហើយអង់គ្លេសមិនសូវជាចេះទេចុះបើមួយឆ្នាំចឹងគេបង្ហាត់តែមួយម៉ោងនឹងបានអីនឹងចេះ គេគ្រាន់តែអោយយើងដឹងៗនឹងថាវាស្រដៀងគ្នានឹងភាសាបារាំងដែរ។

ក៖ ចាស ហើយលោកយាយចេះប៉ុន្មានភាសាដែរ?

ខ៖ និយាយទៅយាយចេះតែអានទេ ស្ដាប់បានខ្លះមិនបានខ្លះ!

ក៖ លោកយាយធ្លាប់រៀនបារាំងនិងអង់គ្លេស?

ខ៖ ចាស តែអង់គ្លេសរៀនមិនបានច្រើន!!

ក៖ ចាស ហើយនឹងភាសាដើមកំណើតមួយទៀតគឺភាសាខ្មែរសរុបទាំងអស់បានបីភាសា។

ខ៖ ចាស​ បានបីភាសាតែបើភាសាខ្មែរយាយរៀនឆាប់ចាប់បាន ខ្មែរកាលនឹងបើពេលប្រលងដូចថាដឹងថាសរសេរបែបនេះខុសបែបនេះត្រូវ ហើយកាលនឹងនៅក្នុងសម័យជួនណាតពាក្យណាពិបាកៗចឹងយាយគ្រាន់តែក្រឡេកដឹងថាខុសម៉ងកាលនឹងយាយខ្លាំងខាងភាសាខ្មែរឆ្អិន តែបើខាងភាសាបារាំងអាចមើលដឹងអានដាច់ហើយនិយាយបានមួយម៉ាត់ៗទេ បើអង់គ្លេសបានអានដាច់តែក៏មិនសូវចេះទេព្រោះរៀនបានតិចតួចមែនទែនភាសាអង់គ្លេសនឹងរៀនបានតែមួយម៉ោងៗទេ។

ក៖​ ចាស​ ហើយចុះលោកយាយពេលពេលដែលលោកយាយចូលរៀ​នតាំងពីតូចមកលោកយាយមានបំណងប្រាថ្នាក៏ចង់ក្លាយជាអ្វីដែរនៅថ្ងៃអនាគត?

ខ៖ អឹម......កាលនឹងចេះតែរៀនៗទៅគ្មានតែចង់ធ្វើជាអីទេ តែពេលធំឡើងនឹងចង់ធ្វើការធ្វើអីនឹងគេទៅព្រោះចង់់ដឹងតិចតួចដែរ​ តែគ្រួសារយាយគាត់មិនអោយធ្វើអីគាត់អោយនៅតែផ្ទះ ហើយយាយក៏មិនបានទៅធ្វើអីទេ នៅតែផ្ទះនឹងទៅបើគាត់មិនអោយទៅធ្វើការអីនឹងគេផងណា នៅផ្ទះមើលថែផ្ទះសំបែងទៅហើយយាយស្រលាញ់ខាងកសិកម្មទិញគោមកចិញ្ចឹមទៅមានបានទៅធ្វើការណាធំដុំទេ បើគាត់ស្រលាញ់សត្វអោយយាយនៅមើលថាសត្វនឹងទៅ មើលគោ ពេលមកពីធ្វើការនៅភ្នុំពេញនឹងទៅមើលថែគោហើយគាត់នឹងស្រលាញ់គោណាស់អោយតែមកពីនិពន្ធនៅភ្នុំពេញហើយមកដល់ផ្ទះទៅមើលគោមុនគេហើយ វិលតែអ្នកនៅជិតខាងចំអន់ថាហ៊ើយគេមកពីធ្វើការវិញគេមិនបាននឹកប្រពន្ធទេគេនឹកគោវិញ មកដល់ចឹងអីនឹងតិចតែថាមើលឯងប្រពន្ធន៏ មើលគោ​ណាណោះអោយព្រងើយ គាត់ស្រលាញ់សត្វណាស់នៅមើលថាអោយនឹងនិយាយពីថាសប្បាយចិត្តគាត់!

ក៖ ចាស់លោកយាយ លោកតាគាត់មានបងប្អូនប៉ុន្មាន.......

ខ៖ អូ តាមានបងប្អូនបីនាក់តែបងប្អូនគាត់ស្លាប់អស់ហើយ បងប្អូនគាត់ក៏មានបីអ្នកដូចបងប្អូនយាយដែរតែបងប្រុសច្បងនឹងស្លាប់បាត់ទៅយាយមិនទាន់ដែរ ហើយបងស្រីនឹងប្ដីគាត់ពាកសាកប្រាំហើយគាត់ស្លាប់មុខសម័យពលពតនឹង ហើយពេលដែលប្ដីរបស់គាត់សាកប្រាំនឹងក៏ត្រូវគេយកទៅសម្លាប់ដែរគាត់កាន់ខាងកំម៉ុងដូនៅខាងទន្លេសាបគេអូសយកគាត់ទៅវ៉ៃវចោលភ្លាមៗនឹងណា!

ក៖ ចុះកូនចៅគាត់នោះលោកយាយ.......

ខ៖ កូនចៅក៏បែកខ្ចាត់ខ្ចាយអស់ហើយខ្លះក៏ស្លាប់ទៅខ្លះក៏រស់នៅទៅលឺថានៅបាត់ដំបងតែគេក៏មិនដែលមកជួបយើងៗក៏មិនដែលទៅជួបគេលឹតែគេថានៅបាត់ដំបងនឹងតែមិនដែលបានជួបមុខគ្នា បើគិតទៅពូជគាត់ចង់ដាច់អស់ក្មួយគាត់នៅភ្នុំពេញតែក៏ស្លាប់បាត់ទៀតទៅ ពីមុនបានក្មួយមួយនៅភ្នុំពេញតែដល់ឥលូវស្លាប់បាត់អស់ហើយ!

ក៖ ហើយចុះកូនចៅគាត់ក្រោយៗនោះលោកយាយ?

ខ៖​ កូនចៅក្រោយៗនឹងក៏មិនគង់ដែរឈឺស្លាប់ៗហូរហែរនឹងនៅតែក្មូយខាងបងស្រីគាត់នៅឯបាត់ដំបងនឹងតែយាយមិនដែលឃើញទេ យូរៗទៅដាច់ខ្សែដាច់ពូជគាត់អស់ហើយ( សំលេងឡាន) យើងបានតែធ្វើបុណ្យឧទ្ទិសទៅអោយនឹងអោយដល់ម្ដាយគាត់បងប្អូនគាត់អីចឹងទៅបើក្មួយៗគាតខាងបងប្រុសគាត់នឹងស្លាប់អស់គ្មានសល់ទេនៅកូនបងស្រីគាត់នោះនៅតែស្រីៗពីរនាក់ហើយក្រៅពីនឹងប្រុសៗនឹងគេយកទៅវ៉ៃជាមួយឪពុកនឹងកាលនឹងនៅខ្ទមវាយកទៅវ៉ៃចោលអស់!

ក៖​ ចាស បងប្អូនខាងលោកតាគាត់មិនដែលទាក់ទងមកលោកយាយទេ?

ខ៖ អត់ដែរទាក់់ទងមកទេ!

ក៖ ប្រហែលជាគាត់មិនដឹងហើយមើលទៅ?

ខ៖ មិនដឹងដែរចៅ មិនដឹងថាគេដឹងឬមិនដឹង យើងក៏មិនដឹងដែរនឹង!

ក៖ លោកយាយមានធ្លាប់ចុះផ្សាយរកបងប្អូនគាត់តាមទូរទស្សន៏អីដែរទេ?

ខ៖ អត់ដែលផងចៅ!

ក៖ ចុះលោកយាយមានបំណងចង់ផ្សព្វផ្សាយអោយពួកគាត់បានដឹងដែរទេ?

ខ៖ អត់ទេ បើយើងដឹងថាបងប្អូនគាត់នឹងស្លាប់អស់ហើយចំណែកពីរនាក់ក្មួយនោះបងប្អូនគេមិនរកផងយើងសាច់ថ្លៃទៅរកធ្វើអីណាមួយយើងក៏មិនជាស្គាល់សិទ្ធិស្នាលអីប៉ុន្មានដែរ ចឹងក៏ចេះតែព្រងើយៗទៅ! យើងគ្រាន់តែជាសាច់ថ្លៃពេលដែលយាយចូលទៅក្នុងគ្រួសារគាត់នឹងក៏ដូចថាយើងរស់នៅជាមួយគ្រួសារគាត់នឹងរយះពេលខ្លី។

ក៖ ចាស​ ពេលខ្លះទៅគាត់អត់ដឹងថានៅមានសាច់ញ្ញាតិដែលនៅរស់រានចឹងណាលោកយាយ?

ខ៖ អឹម យើងជាសាច់ថ្លៃណាចៅមិនមានជាមីងមាគេបង្កើតចឹងណាយើងសាច់ថ្លៃគេមិនគិតយើងបើគេគិតយើងគេមករកយើងបាត់ហើយ។

ក​៖ ចាស តែលោកយាយនៅតែគិតថាបងប្អូនលោកតានៅមានជីវិតខ្លះដែរ?

ខ៖​ ចាស!

ក៖​ ចាស​ បើតាមខ្ញុំគិតណាលោកយាយខ្ញុំគិតថាបើគាត់ដឹងថាលោកយាយនៅមានជីវិតគាត់ប្រហែលជាតាមរកលោកយាយដែរហើយ.......

ខ៖ យាយមិនដឹងដែរហើយាយក៏មិនហ៊ានសន្និដ្ឋានដែរព្រោះកាលបងជីដូនមួយវានឹងម្នាក់នឹងនៅភ្នុំពេញនឹងវាថាបងប្អូនជីដូនមួយវានឹងនៅបាត់ដំបងហើយគេមានណាស់គេមិនដែលស្គាល់យើងទេ ដល់តែអ៊ុំលឺចឹងខ្ចិលហើយបើគេចឹងដឹងគេមករកហើយចៅតែនេះគេមិនមករកយើងផងគេមិនទៅរកយើងទេចៅ គេមានណាស់ ហើយវាពីរនាក់នឹងស្លាប់ទៅទៀតកូនចៅខាងប្ដីយាយនឹងប្រហែលជាមិននៅសល់អ្នកណាទេ។

ក៖ ចាស ចុះលោកយាយមានចងចាំមិត្តភក្ដិឬក៏អ្នកដែលស្គាល់ជិតដិននឹងលោកយាយមានដឹងថាពួកគាតនៅមានជីវិតដែរឬអត់ទេ?

ខ៖ តាំងពីបែកគ្នាមកក៏មិនដែលបានជួបគ្នាសោះហើយចៅ អ្នកដែលធ្លាប់រៀនជាមួយនឹងក៏មិនដែលបានជួបដូចថាវាបែកខ្ញែកគ្នាអស់ទៅគ្នាទៅផ្លូវគេយើងទៅផ្លូវយើងចឹងទៅ មិនដែលប្រទះឃើញទេតាំងពីនឹងមក!

ក៖ មិនដឹងថាពួកគាត់ទៅណាទៅណីអស់មិនដឹង......

ខ៖ ចាសដូចថា គេនៅដោយគេយើងនៅដោយយើងទៅណាមួយចាស់ៗអស់់ហើយយើងមិនសូវជាបានដើរដែរទេ បើបានដើរទៅក្រែងដូចថាបានជួបគ្នាខ្លះចឹងណា ព្រោះកាលពីជំលៀសនៅជំនាន់ពលពតនឹងភាគច្រើនពួកនឹងមកពីភ្នុំពេញ ដឹងពេលចឹងទៅក៏បែកគ្នាទៅរកម៉ែឪ រកផ្ទះសំបែងរៀងៗខ្លួនទៅ ហើយសព្វថ្ងៃបើទោះជាឃើញគ្នាក៏មិនស្គាល់គ្នាដែរបើយើងស្គាល់គ្នាតាំងពីនៅក្មេងៗណោះដល់តែចាស់ទៅមើលគេមិនស្គាល់ទេ ហើយយាយរាល់ថ្ងៃនៅតែផ្ទះនឹងពេលខែបុណ្យទានទៅកូនចៅគេមកទៅគេជូនលុយជូនកាក់ទៅពេលគេមិនអោយទេក៏បេះបន្លែយកទៅលក់ដូរតិចៗនឹងទៅ គ្មានដូចថាទីពឹងអីក្រៅតែពីខ្លួនឯងទេរាល់ថ្ងៃនឹង!

ក៖ ចាស ឃើញថាជីវិតរបស់លោកយាយតាំងតែពីក្មេងរហូតមកដល់ឥលូវមានបទពិសោធន៏ច្រើនមែនទែន ចាស!ចុះលោកយាយមាននៅចាំទេថាពេលណាជាពេលដែលលោកយាយគិតថាពិបាកជាងគេនៅក្នុងជីវិតរបស់យាយហើយលោកយាយមិនអាចបំភ្លេចវាបាន?

ខ៖ អ្វីដែលយាយមិនអាចបំភ្លេចបានគឺនៅក្នុងសម័យពលពតនឹងហើយវាពិបាកវេទនាខ្លោចផ្សារឈឺចុកចាប់ ​​គ្មានថ្ងៃណាដែលថាយាយអាចបំភ្លេចវាបានទេ ដាច់បាយដាច់ទឹកស្មានតែថាមិនរស់ផង បើតាមតែឈឺកាលនោះមិនសង្ឃឹមថាបានរស់ទេ រស់ទៅទាំងត្រដរទៅទេម៉ែឪបងប្អូនប្ដីត្រូវគេយកទៅស្លាប់មួយប៉ព្រិចភ្នែក គិតមើលថាយើងឈឺចាប់ប៉ុន្មានតែមួយភ្លេតសោះមនុស្សក្នុងគ្រួសារត្រូវស្លាប់គ្មានអ្នកណា។ យប់ទីមួយគេជំលៀសគ្រួសារយាយទៅហើយនៅម្ដាយមីងយាយទៅអត់រួចព្រោះគាត់ឈឺជើងកាល​នឹងផ្ទះគាត់នៅស្ទឹងមានជ័យ ហើយយាយមិនអស់ចិត្តចង់ទៅយកគាត់ទៅជាមួយដែរ កាលនឹងយាយបិះតែស្លាប់ម្ដងទៅហើយ យាយក៏ទៅយកគាត់ពេលមកយកគាត់ៗថាគាត់មិនទៅទេគាត់ឈឺជើងណាស់ដើរមិនរួចទេទៅចុះហើយនិយាយម៉េចក៏គាតមិនព្រមក៏ទៅវិញទៅ​ ដល់ពេលមកវិញផ្លូវមួយទៅអូរបែកក្អម ផ្លូវមួយទៀតទៅស្ទឹងមានជ័យ ហើយផ្លូវមួយទៀតរោងចក្រធ្វើកែវ ផ្លូវនឹងបែកជាបី ហើយពេលដែលមកយាយមកតាមផ្លូវរោងចក្រធ្វើកែវហើយកាច់ទៅស្ទឹងមានជ័យ ស្រាប់តែត្រឡប់ទៅវិញចំពេលដែលគេបិទផ្លូវទៅរោងចក្រធ្វើកែវគេមិនអោយទៅតាមនឹងទេ គេអោយយើងទៅតាមរោងចក្រអូរបែកក្អមម្ដងហើយយើងមិនឆ្លេឆ្លាបើតែម្នាក់ឯងនឹងហើយឥវ៉ាន់ខោអាវអង្ករអីនៅនោះទាំងអស់ហើយម្ដាយអត់ទៅជាមួយទេទៅតែឯងនឹងចាប់ផ្ដើមភ័យទាហ៊ាមឈរជ្រោងបួនប្រាំអ្នកយាយគិតថាមិនរស់ទេពេលនឹងឈរបន់ជីដូនជីតាអោយជួយថែរក្សាធ្វើម៉េចទេដាច់ខាតយើងត្រូវតែទៅចឹងបន់អស់សព្វគ្រប់ទៅយាយឡើងជិះកង់ទៅវឹងហើយគ្នាវាបួនប្រាំអ្នកនឹងទៅជាងាកចុះងាកឡើងមើលអត់ឃើញយើងហើយយើងទៅវឹងផុតទៅកុំអីវាត្រូវបាញ់យើងចោលណាពេលទៅផុតទៅខ្មោចងាប់ត្រងាងនៅមុខនឹងវាបាញ់ចោល......

ក៖ អូ......លោកយាយ

ខ៖​​​ ត្រូវងាប់គេនឹងទៅយើងសំណាង!

ក៖ ជីវិតលោកយាយមិនត្រូវអស់!

ខ៖ ហើយដល់ពេលនៅស្រុកគេនឹងទៀត មួយយប់ៗលឺសូរតែគេយកទៅវ៉ៃចោលហើយចេះតែនឹងក្នុងចិត្តហើយអាញហើយមិនដឹងថ្ងៃណា ដល់ហើយយាយចេះតែនឹងក្នុងចិត្តបើងាប់កុំអោយងាប់ដោយសារគេវ៉ៃសុខចិត្តងាប់ដោយចិត្ត​ឯងចុះ ទៅធ្វើការពេលត្រឡប់មកវិញទៅដកផ្សិតហើយផ្សិតនឹងដុះជាប់នៅនឹងថ្នល់នឹង ដកផ្សិតនៅដុះនឹងថ្នល់នឹងយកមកហូបដាក់នៅស្ងោរជាមួយអំបិលហូបជាមួយបាយហូបបានមួយសន្ទុះប្រហែលជាដប់នាទី ស្រាប់តែក្អួតៗនោះក្អួតមកពីលើផងមកពីក្រោមផងឡើងទន់ខ្លួនក្រោកលែងរួចដល់ម៉ោង១១គេចេញពីធ្វើការបានពួកគ្នាឯងទៅហៅពេទ្យអីមក នឹងប្រុងងាប់ជាលើកទីពីរហើយនឹងដល់ហើយពេទ្យគេមកយកក្បាលអណ្ដើកនឹងអណ្ដើកនឹងគេកំលោចទុកណា ហើយគេយកទៅកំលោចជាមួយអង្ករជាផឹកហើយមួយសន្ទុះក៏បាត់រាគបាត់ក្អួតទៅណា​ ក៏បានរស់ជាថ្មីម្ដងទៀតនឹង ដល់លើកក្រោយទៀតនៅលើផ្ទះស្រាប់តែយប់នឹងគេហៅ គេអោយយោធាទៅហៅអោយចុះមក វាថាចុះម៉ោៗហើយថាចងទៅៗ ហើយយាយថាកើតអីមានរឿងអី? ចងខ្ញុំយកទៅធ្វើអី?​ គ្នាវាថារួចមិញហៅមិត្តមកមិត្តនៅឯណា? ហើយគ្នាវានឹងថាមិត្តនៅលើផ្ទះ អើបើមិត្តនៅលើផ្ទះម៉េចក៏ហៅគេយកមកធ្វើអី? បានគេប្រលែងមកវិញមក កុំអីគេយកទៅវ៉ៃចោលគិតទៅបីដងហើយ នឹងៗយាយនិយាយរំលងពេលដែលយាយក្អួយណាក្អួតពេលដែលក្អួតវាមិនបាត់គេចេញធ្វើការអស់ទៅឯងណោះនៅដេកឈឺ ហើយមានយាយម្នាក់យាយនឹងគាត់អ្នកដែលមើលថាក្រែងអ្នកណាមិនទៅធ្វើការហើយគាត់ឃើញយាយគាត់ថា ហើយមិត្តនេះម៉េចបានដេក? ម៉េចមិនទៅធ្វើការ? យាយថាខ្ញុំឈឺ គាត់ថាឈឺអី? ទៅអត់មានឈឺអីទេទៅធ្វើការ ហើយអូសយើងធ្លាក់ពីលើគ្រែហេតុតែអាយុវាមិនត្រូវងាប់បើងាប់នឹងងាប់យូរហើយ អូសធ្លាក់ពីលើគ្រែពេលធ្លាក់ពីលើគ្រែយាយខំប្រឹងក្រោកដើរៗត្រុកៗនឹងគក់យាយពីឌឹបដើរអោយត្រង់ៗ ប្រឹងដើរទៅដល់ទៅដល់គេថាមិនអោយយើងស្ទូងទេ វាអោយយើងជញ្ចូនកណ្ដាប់ហើយប្រឹងយួរអាកណ្ដាប់នឹងបើស្ទួងយើងនៅឈរមួយកន្លែងណាហើយបើចញ្ចូនកណ្ដាប់មានបានឈរឯណាដើរយកកណ្ដាប់ទៅអោយគេនៅក្នុងត្រពាំងទៀតលុយទឹកលុយភក់ដល់ហើយយាយទៅលែងរូចមែនទែនហើយមិនទាន់បានជញ្ចូនកណ្ដាប់ផងមេឃកណ្ដាលថ្ងៃក្ដៅចែសអត់មានងងឹតទេស្រាប់តែយាយប៉ិកនឹងថា អើយបងៗនាំគ្នាស្ទូងទៅខ្ញុំទៅជ្រកហើយហើយយាយប៉ិកនឹងក៏ទៅបាត់ទៅភ្លៀងហ៏ក៏ទៅបាត់ទៅយើងរួចខ្លួនហើយគ្នាឯងក៏ថាបងហើយអង្គុយទៅមិនបាច់ធ្វើទេអង្គុយទៅវាទៅបាត់ហើយបានខ្ញុំបានអង្គុយនឹងកុំអីដើរទៅដួលកប់នឹងភក់ស្លាប់បាត់ទៅហើយ(សើច)!

ក៖ យាយ! (សើច)

ខ៖ រួចខ្លួនរហូតបីបួនសាររួចខ្លួនរហូត!

ក៖​​​ លោកយាយសំណាងណាស់!

ខ៖ នឹងហើយបានថាបើអាយុមិនទាន់អស់វាមិនស្លាប់ទេតែភ័យខ្លាំងត្រង់គេចងនុះវាថាចងទៅៗ ហើយបើអ្នកខ្លះអត់ហ៊ានមាត់ទេណា តែយាយតវ៉ា ខ្ញុំធ្វើអីបានហៅខ្ញុំយកទៅចង រួចបានគ្នាវាថាពេលហៅគេយកមកនឹងគេនៅណា? នៅលើផ្ទះ អើបើនៅលើផ្ទះហៅគេយកមកចងធ្វើអី?​ លែងគេទៅវិញ បានគេលែងមកវិញមក គេចោទថាយើងទៅលួចដំលូងគេហើយគេបបួលយើងដែរតែយើងមិនទៅដល់ហើយអាអ្នកបបួលយើងនឹងវាចោទថាយើងជាអ្នកលួចណា យាយក៏ថាខ្ញុំមិនបានទៅទេ ហើយបានអ្នកនៅជាមួយនឹងជួយថាម្នាក់តិចៗក៏បានរួចខ្លួនមក ឬកយើងវាមិនត្រូវទាន់អស់ជីវិតណា(សើច)។

ក៖ កាលនឹងលោកយាយបន់ព្រះបន់ទេវព្ដាមិនស្ទើរទេ?

ខ៖ នឹងហើយ ជំនាន់វេទនា គ្មានខជ្រូកខគោដូចសម័យនេះទេ(សើច)!

ក៖ (សើច)!

ខ៖ មានតែអំបិលនឹងហើយពិបាកទៀតហូបអំបិលហើយនឹងទាល់តែលួចលាក់ទៀត គេមិនអោយហូបទៀត គ្រាន់តែដូរអំបិលបានមួយកំប៉ុងមកអរចង់ហោះហើយ ហើយពេលបានកន្ទុក់មកហូបកន្ទុក់នឹងដូចជ្រូកចឹងបានកន្ទុកកន្លះបាវដូចបានមាសមួយគីឡូចឹងចៅហ៊ើយ ពេលបានកន្ទុក់នឹងមកយកមុងយកមករែងដាក់ស្បៃមុងបានរែងវាអោយម៉ត់ហើយយកចុងៗវានឹងដាក់អំបិលដាក់ស្ករហើយដុតភ្លើងពីលើដុតភ្លើងពីក្រោមឈ្ងុយណាស់ចៅដូចនំបុ័ងចឹងពេលដែលវាឆ្អិនទៅឆ្ងុយណាស់!

គ៖ អីគេយាយ?

ខ៖ កន្ទុក់(សើច)!

ក៖ (សើច)!

ខ៖ បានកន្ទុកមកដូចបានអង្ករមួយប៉េចឹង!

ក៖ ចាស ហើយពេលដែលលោកយាយដាច់មកលោកយាយមកស្រុកកំណើតវិញឬមួយក៏នៅពោធិ៏សាត់នឹងសិន?

ខ៖ ពេលដែលដាច់ជំនាន់ពលពតនឹងដើរមកវេទនាណាស់ ពេលដែលដាច់មកនៅសល់មាសប្រហែលជាបីតំឡឹងហើយអត់មានអីហូបសោះបីគ្រួសារអត់មានអីហូបសោះហើយយាយថាមកតាមខ្ញុំមកខ្ញុំចញ្ចឹមដើរមកពីពោធិ៏សាត់មកន្លែងដែរខ្ញុំនៅនឹងដី៣០គីឡូចេញពីពោធិ៏នឹងប្រហែលជាម៉ោង៩, ១០ ហើយម៉ោង១ល្ងាចបានមកដល់ហើយពេលជិតដល់នឹងលឺអ្នកភូមិគេច្រៀងបទស្រអែមផល្លាចុះយើងមិនដែលលឺថាសប្បាយម៉េចនោះពេលបានលឺនិយាយថាអរដើរលឿនឡើងៗ(សើច)!

ក៖ (សើច)!

ខ៖ លឺតែស្រអែមផល្លាៗសប្បាយណាស់! ដើរមកនឹងហើយក៏ទៅដេកជាមួយគេនឹងមួយយប់ទៅព្រលឹមឡើងចូលផ្សាកាត់មាសដូរអង្ករមួយតៅមួយជីក៏ច្រកតីមកហើយកាលពីដើមយើងមិនមានប៉េដូចសម័យនេះណាច្រកតីនឹងមកថង់នឹងគេធ្វើវែងច្រកទៅលីយកទៅនៅជំនាន់នឹងគេមិនមានថង់ដូចឥលូចនេះទេ ដូរមួយតៅមកគ្នាមួយគ្រួសារជួយលីជួយស្ពាយគេមកហើយបាននាំគ្នាចេញដំណើរមកទៀតមួយខែដប់ថ្ងៃបានមកដល់ភ្នុំពេញ ដើរមករហូត!

ក៖ ដើរមករហូត?

ខ៖ ដើរមករហូតដើរមកដល់ត្រង់ណាយប់ត្រង់ដេកត្រង់នឹងទៅហើយអ្នកខ្លះចាប់ក្របីបានចឹងកាប់ក្របីលក់ហើយដូរនឹងមាសទៅដូចជា៥គីឡូមាសមួយជីចឹងទៅហើយយាយដូរគេប្រាំគីឡូទៅប្រលាក់ហាលទៅយប់ត្រង់ណាអាំងសាច់ប្រលាក់សាច់ក្របីនឹងហូបទៅមួយខែដប់ថ្ងៃបានមកដល់ភ្នុំពេញហើយមកដល់ឧដ្គុងនឹងក៏បែកគ្នាអស់ទៅនៅសល់តែឯងនឹងមាសបីតំលឹងនឹងទៅមិនធ្វើម៉េចទេដើរមកតែឯងនឹងហើយដើរមកដល់ផ្លូវបំបែកឆ្លងមកព្រែកក្ដាមនឹងមកខាងរកាកោងហើយក៏នឹកឃើញថាមានបងប្អូននៅរកាកោងដែរមានជីដូនអីនៅនឹងក៏ដើរសួរគេចូលគេៗថាអត់ស្គាល់ហើយសួរគេមានកង់លក់ដែរទេ? គេមានតែកង់នឹងចាស់ដែរហើយល្មមអាចជិះបានក៏កាត់មាស៧ជីដូរទិញកង់នឹងកាត់មាសមិនដឹងប៉ុន្មានទេ៧ជីនឹងចេះតែកាត់ទៅ ក៏បានកង់ជិះមកដល់ព្រែកទទឹងយប់ក៏ដេកនឹងព្រែកទទឹងមួយយប់ទៀតផ្ទះថ្មសព្វថ្ងៃនឹងម្ចាស់គេនៅក៏នៅដេកនឹងគេនឹង​ឯងនឹងទៅហើយពេលព្រឹកបានជិះកង់មកទៀតដល់មកផ្ទះតានៅសព្វថ្ងៃនឹងក៏លឺបទចំរៀងដែរហើយលឺចំរៀងក៏ឈប់កង់ក្រោមដើមអំពិលទឹកបានស្ដាប់បទចំរៀងទៀតហើយអត់ទៅណាទេ(សើច)!

ក៖ (សើច)!

ខ៖ ទន់ជង្គង់ចង់ស្ដាប់បទចំរៀងព្រោះពីដើមអ្នកនិពន្ធជាប្ដីខ្ញុំនឹងហើយដល់លឺចំរៀងក៏ចង់ស្ដាប់បទគាត់និពន្ធនឹង​ស្ដាប់ទៅហើយក៏ចូលទៅរកសុំទឹកផឹកផ្ទះតានៅសព្វថ្ងៃនឹងណាចូលទៅសុំទឹកផឹកហើយតាអត់នៅទេតានឹងនាំកូនទៅច្រូតស្រូវអស់ហើយក៏ចេញទៅវិញទៅអង្គុយស្ដាប់អស់ចិត្តជិះកង់ទៀតទៅដល់ក្រហែងនឹងគេសួរទៅណា? ប្រាប់គេថាទៅស្រុក គេថាទៅស្រុកធ្វើអីម៉ែក្មួយឯងគេយកទៅវ៉ៃចោលអស់ហើយ ក៏ទន់ជង្គង់ទៀតហើយមិនដឹងទៅណា ហើយបងប្អូននឹងក៏ស្លាប់អស់ហើយគេថាទៅៗនៅជាមួយគេជាមួយឯងនឹងហើយយាយក៏នៅជាមួយគេហើយនៅជាមួយគេធ្វើការអោយគេមានលុយមានអង្ករខ្លួនឯងដាំបាយហូបខ្លួនឯងតែធ្វើការអោយគេហើយពេលឃើញគេបានត្រីធំៗនឹងក៏សួរគេធ្វើម៉េចបានរកត្រីបាន?គេថាទិញមងដាក់ទៅ ហើយយាយនឹងក៏ថាអោយគាត់នឹងជួនទៅទិញមងមកដាក់នឹងគេគ្រាន់បានលុយខ្លះមកចិញ្ចឹមក្រពះហើយក៏គាត់នឹងជូនទៅទិញមងហើយទៅពីដើមមានលុយមកពីណាមានតែមាសនឹងក៏ទៅជាមួយគាត់ហើយគាត់នឹងក៏មិនជាអ្នកណាឆ្ងាយដែរត្រូវជាប្ដីម្ដាយមីងយើង​ ហើយម្ដាយមីងយាយនឹងគាត់មិនគិតចឹងណាគាត់យាយនិងប្ដីគាត់នឹងទៅនឹងស្រលាញ់គ្នាហើយបានបណ្ដើរគ្នាទៅនឹងហើយយាយនឹងដឹងរឿងនឹងដោយសារអ្នកជិតខាងគេប្រាប់ពេលត្រឡប់មកវិញនឹងគេប្រាប់គេហើយយាយលឺសូរចឹងខឹងក៏ដើរចេញពីនឹងមកខ្ជិលនៅក៏ទៅនៅជាមួយយាយមួយត្រូវជាយាយរបស់យាយដែរក៏មានថ្ងៃមួយនោះតាគាត់ចូលដណ្ដឹងនឹងទៅ ចូលដណ្ដឹងនឹងលឺយាយថាលើកអោយគេហើយ ដល់ទៅថ្ងៃក្រោយលឺគេថាហើយយកតាណាមិនយកទៅយកតានឹងកូនគេកាចៗណាស់ដូចកាចាញ់ច្រាសនឹងគេធ្វើបាបយើងស្លាប់ហើយមិនសូវចេះមាត់កអីចេះផងនោះ ហើយយាយលឺចឹងប្រាប់យាយខ្ញុំអត់យកទេហើយជិតដល់ថ្ងៃការនឹងប្រកែកមិនយកទេហើយក្រោយមកទៀតគាត់ក៏ចេះតែអង្វរៗអ្នកជិតខាងថាមិនអីទេកូនគេមិនធ្វើបាបទេអីទេអង្វរគេកុំអោយគេនិយាយក៏បានរៀបការនឹងទៅ ហើយពេលមកនៅក៏គេធ្វើបាបម៉ាអស់ចិត្តមែននឹង កូនៗនឹងពិបាកមែនតើធ្វើបាបឯងឆ្អែតអស់ចិត្តតែឥលូវគេលែងធ្វើបាបហើយគេចេះដឹងខ្លួនខ្លះហើយ មួយជីវិតនេះពិបាកនោះពិបាកហួសថ្លែងហើយ(សើច) ទំម្រាំតែបានរស់មកសព្វថ្ងៃក៏វេទនានឹងឆ្អែតឆ្អន់ហើយ មាននឹងបិះតែនឹងស្លាប់នោះប៉ុន្មានលើកប៉ុន្មានសារតែក៏មិនស្លាប់នៅតែរស់។

ក៖ ចាសហើយកាលនឹងឃើញថាលោកយាយចូលចិត្តស្ដាប់ចំរៀងមែនទែន ហើយចុះបទចំរៀងមួយណាដែលលោកយាយចងចាំមករហូតដល់ឥលូវ?

ខ៖ បទរបស់តានិពន្ធនឹងបទច្រើនណាស់ មានបទសំណព្វចិត្តអីនឹង ហើយសំរែកកាកី បទទុំទាវ មានបទច្រើន!

ក៖ ចាស ហើយចុះលោកយាយចូលចិត្តតែបទដែលលោកតានិពន្ធឬក៏ចូលចិត្តស្ដាប់បទចំរៀងផ្សេងទៀតដែរ?

ខ៖ បទផ្សេងក៏ស្ដាប់ដែរតែទាល់តែបទពិរោះដែរបានស្ដាប់!

ក៖ ចាស​ ហើយលោកយាយមាននៅចាំទេថាមានបទអីគេខ្លះ?

ខ៖ បទចំរៀងគាត់តែងនឹងហ្អែស?

ក៖ ចាស បទចំរៀងដែលលោកយាយចូលចិត្ដស្ដាប់ ចំណងជើងអីគេខ្លះ?

ខ៖ បទគេក៏បទគាត់?

ក៖ ទាំងបទគាត់ទាំងបទគេដែលលោកយាយចូលចិត្តស្ដាប់!

ខ៖ បទគេនឹងយាយមិនសូវជាចាំចំណងជើងប៉ុន្មានទេលោកស៊ិន ស៊ីសាមុតច្រៀងនឹង បើបតគាត់យាយចាំយាយចាំតែបទគាត់នឹង!

ក៖ អូ លោកយាយមានកត់ទុកដែរ?

ខ៖ យាយកត់ទុក!

ក៖ ចឹងលោកយាយរាល់ថ្ងៃនៅតែស្ដាប់បទគាត់រហូត?

ខ៖ នឹងហើយស្ដាប់រហូតនឹង!

ក៖ មានប៉ុន្មានបទដែរលោកយាយ?(ភ្លេងចំរៀង និងចំរៀង) អូ ខ្ញុំធ្លាប់ស្ដាប់ដែរលោកយាយ(ចំរៀង) ចាសលោកយាយដូរបទទៀតទៅ (ចំរៀង)!

ខ៖​​ ដូរបទគេចុចអាណាចេះ? នឹងជាបទរបស់តាដែលគាត់បាននិពន្ធឡើងមកហើយយាយរក្សាទុកវារហូតមក!

ក៖ ​ចាស អរគុណច្រើនលោកយាយ បទនឹងខ្ញុំស្ដាប់ញឹកញាប់ដែរពិរោះណាស់(សើច) ចាស ហើយលោកយាយ.....

ខ៖ នេះបទនេះ(ចំរៀង) បទនេះជាបទរបស់អ្នកស្រី ប៉ែន រ៉ន!

ក៖ បទនឹងដែរហ៏លោកយាយ?

ខ៖ ចាស!

ក៖ ចាស អរគុណលោកយាយដោយសារពេលវេលាខ្លីណាស់!

ខ៖ ចាស នឹងហើយៗ!(ចំរៀង)

ក៖ ចាសបទនឹងដែរ? បានបីបទហើយលោកយាយ!

ខ៖ ចាសគាត់និពន្ធច្រើនណាស់ (ចំរៀង) បទនឹងសុទ្ធតែជាបទគាត់ទាំងអស់នឹង (ចំរៀង) អឹមទុកអោយស្រួលសិន (ចំរៀង)​ នេះចង្វាក់ញាក់( ចំរៀង) “សំលក់សំលឹងខឹងរឿងអ្វី?” (ចំរៀង) នេះក៏បទយាយចូលចិត្តស្ដាប់ដែរ!

ក៖ ចាសលោកយាយ!

ខ៖ ហើយនេះកម្រងអត្ថាធិប្បាយ (សំលេងអត្ថាធិប្បាយ) សំលេងគេអត្ថាធិប្បាយហើយនឹង!

ក៖ ចាស!

ខ៖ (សំលេងអត្ថាធិប្បាយ) នេះគាត់និយាយពីឈ្មោះរបស់គាត់ហើយនឹង មានតែបទគាត់អស់នឹងយាយឧស្សាហ៏ស្ដាប់វិទ្យុប៉ុស្ដិ៏បារាំង ហើយភាគច្រើនរបស់ចំរៀងនៃសម័យនោះគេពោលសិនហើយបានចាប់ផ្ដើមច្រៀងមក យាយចូលចិត្តស្ដាប់ណាស់ (ចំរៀង) នេះក៏បទរស់​ សេរីសេទ្ធា បទនេះក៏ជាបទដែលតានិពន្ធដែរ ហើយបទនេះគាត់តែងអោយយាយដែលទើបតែរៀបការហើយដំបូង “ខ្មៅស្រអែមមាសបងអើយ សុរិយាហើយអូនអើយក្រោកឡើង ស្រីស្រអែមមាសបងអើយ សុរិយារះហើយអូនអើយក្រោកឡើង អោយបាយមាន់ទាជ្រូកយើង ដាក់ចំបើងអោយគោក្របីចេញគោក្របី......”។

ក៖ ចេញគោក្របីយាយ.....

ខ៖ គាត់ស្រលាញ់គោក្របីណាស់ “អោយបាយមាន់ទាជ្រូកយើង ដាក់ចំបើងអោយគោក្របី ស្រីស្រអែមស្រស់អើយ ស្រអែមស្រស់អើយ អូននៅផ្ទះចុះបងទៅជួញណាស្រី......” គាត់អត់អោយទៅណាទេនៅតែផ្ទះហើយគាត់ជូញ គាត់និពន្ធបានច្រើនណាស់!

ក៖ (ចំរៀង) នេះបទអីដែលលោកយាយ?

ខ៖ បទសេក “សេកអើយសេកសោមទំក្រោមស្លឹងជ្រៃ សេលយំរកស្រីពេលថ្ងៃស្មើនឹង សេកអើយកុំយំនាំខ្មាសសត្វជ្រឹង.....”​ បទនេះជាបទសំណព្វចិត្តរបស់យាយ “បទនេះជាបទមហាពិរោះមួយដែលជារឿងរ៉ាវស្នេហាពិតផងដែររបស់កវីនិពន្ធជើងចាស់​ ស្វាយ សំអឿរ បទនេះមានចំណងជើងថា សំណព្វចិត្ត ថតនៅឆ្នាំ១៩៧៥ ក្នុងសេរីកាសែតចំប៉ាកំពង់ប្រាក់ដែលមានលោកស្វាយ សំអឿរជាអ្នករៀបរៀងផ្ទាល់៖ ឧសំណព្វចិត្ដជីវិតមាសបង ២០ឆ្នាំកន្លងតែចិត្តរៀមបងនៅនឹកអាល័យ មួយឆ្នាំខ្វល់ណាស់គ្មានលូសមួយថ្ងៃ ចិត្ដចង់ទៅឃើញបុត្រី តើចំរើនវ័យប៉ុន្មានណាហើយពៅ បែកគ្នារាប់ឆ្នាំចាំគ្មានភ្លេចអ្វី ចាំទាំងសម្ដី ឧស្សាហ៏ជេរស្ដីអោយយើងបែកផ្លូវ.......” ហើយបទខ្លះទៀតបទជាបទលក្ខណះដឹងគុណមាតាបិតាហើយសម័យនោះគេពេញនិយមស្ដាប់បទគាត់និពន្ធណាស់។

ក៖ ចាស លោកតានិពន្ធបានពិរោះៗណាស់ តែអ្នកណាជាអ្នកច្រៀងដែរលោកយាយ?

ខ៖ លោក សាមុត!

ក៖ លោកតាស៊ិន ស៊ីសាមុត?

ខ៖ ចាស បើប្ដីខ្ញុំមិនដែលច្រៀងទេ តែសាមុតនឹងជាអ្នកច្រៀងនឹងមាន ស៊ិន​ ស៊ីសាមុត ប៉ែន រ៉ន រស់ សេរីសេទ្ធា ហើយនឹង​ សូរ សាវឿន អីនឹងគាត់គ្រាន់តែនិពន្ធទេ(សំលេងឡាន)!

ក៖ កាលនឹងលោកតាទៅតែងនៅភ្នុំពេញឬមួយក៏តែងនៅផ្ទះហើយបានយកទៅអោយគេនៅភ្នុំពេញលោកយាយ?

ខ៖​ គាត់តែងភ្នុំពេញហើយយាយនៅផ្ទះ ភាគច្រើនតែងនៅព្រៃស មុនដំបូងនៅភ្នុំពេញ ទេម្ចាស់កម្មវិធីនឹងមិនសូវត្រូវគ្នាបងគាត់ចេះតែរករឿងយើងហើយទៅក៏គេប្ដូរកន្លែងទៅព្រៃសវិញទៅ (ចំរៀង) ស្ដាប់ភ្លេងក៏ពិរោះដែរ ហើយនេះបទរាំវង់ (ចំរៀង)!

ក៖ ចាស់់! គាត់និពន្ធបានច្រើនណាស់ន៏យាយ!

ខ៖ ចាស​ នេះបទចៅដក (ចំរៀង)!

ក៖ បទនឹងពិរោះណាស់ខ្ញុំចូលចិត្តស្ដាប់ណាស់យាយ! កាលនឹងលោកតាគាត់ធ្លាប់ទៅរៀននៅសាលាវិចិត្រសិល្បះ ឬខាងសាលាតូរ្យតន្រ្ដីអីដែរទេលោកយាយ?

ខ៖ យាយអត់ដឹងផង ពេលរៀបការហើយយាយឃើញគាត់ចេះចឹងម៉ងគាត់ចេះដឹងនាំរឿងកុនអីនឹងសព្វគ្រប់នឹង មិនត្រឹមតែចេះតែងនិពន្ធបទភ្លេងទេគាត់ចេះដឹងនាំសម្ដែងទៀត!

ក៖ ចាស លោកតាចេះច្រើនមែនទែនខាងសិល្បះ!

ខ៖ គាត់ដូចថាមានដុងតាំងពីកំណើតមកម៉ង!

ក៖ អូ លោកតាមានដុងកំណើតមកម៉ងលោកយាយ?

ខ៖ នឹងហើយ គាត់ចាប់ផ្ដើមនិពន្ធតាំងពីគាត់អាយុ១៨ មកម្លេះ!

ក៖​ ចាស តែលោកយាយមិនដែលបានសួរគាត់ថាធ្លាប់បានទៅរៀន ឬក៏ទៅសិក្សាពីណាទេ?

ខ៖ អត់មិនដែលសួរផង គាត់ថាគាត់ចាប់ផ្ដើមនិពន្ធនៅអាយុ១៨ ហើយក៏ចាប់ផ្ដើមធ្វើការចាប់ពីពេលនោះមក!

ក៖ លោកតាធ្វើការនៅឯណាដែរលោកយាយ?

ខ៖ ដំបូងឡើយធ្វើការនៅក្រសួងការបរទេសគាត់ធ្វើការធំដែរគាត់និយាយពីប្រវត្តិគាត់នៅពីក្មេងនឹងសើចចុកពោះអស់ហើយ គាត់ថាគាត់នៅក្មេងជាងគេហើយទៅមានគេសួររកគាត់ហើយគេសួរថា លោកស្វាយ សំអឿរនៅដែរទេ? ហើយគាត់ថាអត់នៅទេ គាត់ថាចឹងណា ហើយគាត់សួរថា សួររកគាត់ធ្វើអី? ហើយបានគេថាសួររកមានការ ហើយគាត់សួរនឹងបើគេមានការណ៏អីសំខាន់បានប្រាប់ហើយគាត់ប្រាប់ថាខ្ញុំនឹងហើយ អ្នកសួរភ្ញាក់រួចម៉េចក៏នៅក្មេងមេះ? ហើយគាត់ថាខ្ញុំនឹងហើយ ស្វាយ​ សំអឿរនឹង ហើយអ្នកសួររកនោះឃើញក្មេងគេអត់ជឿរទេ (សើច) ចុះគាត់អាយុ១៨ ចូលធ្វើការមានទាំងកាតគាត់ដែរ ពីដើមនឹងគេប្រើកាតខ្មៅដើម្បីសំគាល់ខ្លួន!

ក៖ ចាស!

ខ៖ កាលណោះគ្មានអត្តសញ្ញាណប័ត្រដូចយើងសព្វថ្ងៃនេះទេ កាតនឹងឡើង៨ផ្នត់ន៏ ហើយយាយរក្សាវាទុកមករហូត!

ក៖ កាតដែលបញ្ចាក់ថាគាត់ជាអ្នកធ្វើការនៅនឹងមែនទេលោកយាយ?

ខ៖ ចាស កាតសំគាល់បុគ្គលិក​ហើយពីដើមគេប្រើកាតខ្មៅបត់ទៅ៨ផ្នត់ ហើយបើយើងសម័យនេះប្រើអត្តសញ្ញាណប័ត្រតែសម័យនោះប្រើកាតខ្មៅ៨ផ្នត់នឹង។

ក៖ ចាស ចុះលោកយាយតាគាត់មានបន្សល់ទុកអ្វីផ្សេងទៀតដែរឬលោកយាយ?

ខ៖ អត់មានបន្សល់ទុកអីទេចៅ រូបថតគាត់ សៀវភៅវតែងនិពន្ធអីនឹងបាត់អស់ហើយ!

ក៖ ថាសចំរៀងអីលោកយាយមានដែរទេ?

ខ៖ ចំរៀងគាត់យាយបានតែចងចាំគ្មានថាសទេ តែនៅខាងពួកស៊ិនតារាគេចងក្រងឡើងវិញទាំងអស់នឹង!

ក៖ ចាស! ខោអាវគាត់អីក៏អត់មានដែរហ្អែសលោកយាយ?

ខ៖ ខោអាវក៏គ្មានដែរចៅ គ្មាននៅសល់អីទេ!

ក៖ ចាស!

ខ៖ ជំនាន់នោះមានតែវ៉ាលីដាក់ខោអាវមួយនឹងពេលហើយគេដកហូតយកទៅ!

ក៖ ចឹងសល់តែកាត់ខ្មៅនឹងមួយទេ?

ខ៖ សល់តែកាត់ខ្មៅមួយហើយនឹងរូបថត!

ក៖ អូ មានរូបថតដែរ?

ខ៖ មានរូបថតការនឹងតែរូបពីដើមមានតែខ្មៅហើយនឹងសទេ!

ក៖ ចាសត្រូវហើយលោកយាយរូបពីដើមមានតែខ្មៅហើយសនឹងគ្មានពណ៏ផ្សេងទេ ហើយចុះកាលពីក្មេងលោកយាយមានធ្លាប់បានលេងល្បែងកំសាន្ដអីខ្លះដែរលោកយាយ?

ខ៖ ល្បែងកំសាន្ដនឹងមានអីមានតែលេងវាយស្គរអីនឹង​ឯង ហើយនឹងលេងបាលស្គេតអីតិចតួចនឹង!

ក៖ បាល់ស្កេតប៊ល?

ខ៖ នឹងហើតបាល់ស្កេតប៊ល!

ក៖ អូ លោកយាយឡួយណាស់ណាកាលនឹង(សើច)!

ខ៖ (សើច) ចុះបើកាលនឹងយើងនៅរៀន!

ក៖ ចាស ហើយចុះលោកយាយចាំសាលាដែរលោកយាយរៀនទេ?

ខ៖ យាយរៀននៅសាលាក្រោយវាំងគេហៅថា សាលាព្រះជ័យចេស្ដា!

ក៖ សាលានឹងធំណាស់!

ខ៖ ចាស នៅចំក្រោយវាំងម៉ង មុនដំបូងនាំគ្នាលេងបាល់ស្កេតប៊លនឹង តែឡើយលេងសីទះៗវាឈឺដៃបានប្ដូរទៅលេងបាល់ស្កេតម្ដង!

ក​៖ ចឹងលោកយាយស្រុកកំណើតលោកយាយនៅភ្នុំពេញឬមួយក៏នៅតាមខេត្ត?

ខ៖ ស្រុកកំណើតនឹងនៅភូមិថ្មីទេ តែម្ដាយធំនឹងគាត់នៅភ្នុំពេញហើយម៉ែគាត់ក៏អោយទៅនៅជាមួយម្ដាយធំទៅក៏យាយទៅនៅជាមួយបងប្រុសយាយហើយក៏នៅជាមួយគាត់រហូតនឹងមក នៅពីរនាក់បងប្រុសនឹង!

ក៖​​ ចាស!

ខ៖ ពីរនាក់បងប្រុសយាយនឹងមករស់នៅភ្នុំពេញ!

ក៖​ ចាស ចឹងសុំសួរត្រឡប់ក្រោយតិចលោកយាយទាក់ទងនឹងឪពុកម្ដាយរបស់លោកយាយ គាត់ជាអ្នកស្រុកណាដែរលោកយាយ?

ខ៖ នៅស្រុកណាម៉េច?

ក៖ ឪពុកម្ដាយរបស់លោកយាយបង្កើតនឹងណាគាត់ជាអ្នកស្រុកណាដែរលោកយាយ?

ខ៖ គាត់អ្នកនៅភូមិថ្មីនឹង!

ក៖ គាត់អ្នកនៅភូមិថ្មីទេ តែលោកយាយទៅនៅជាមួយម្ដាយធំ?

ខ៖ នឹងហើយ!

ក៖ ចាស!

ខ៖ ឪពុកស្លាប់ទៅនោះហើយយើងកំព្រារួចទៅនៅជាមួយម្ដាយចេះតែឈឺពេកក៏អោយទៅនៅជាមួយម្ដាយមីងតាំងពីតូចម្លេះ តាំងពីយាយនៅអាយុ៨ខែនឹងណាស់យាយកាលនៅតូចបៅមិនឆ្អែតទេ យាយបៅទឺកត្នោតផ្អែមមិនដូចកូនគេបៅទឹកដោះគេឯណា ហើយយាយ៨ខែបៅទឺកត្នោតផ្អែម!

ក៖ ចាស ហើយចុះលោកយាយមាននៅចាំឈ្មោះម្ដាយធំរបស់លោកយាយដែរឬទេ?

ខ៖ គាត់ឈ្មោះណៃ!

ក៖ ចាស ម្ដាយធំរបស់លោកយាយនឹងគាត់ឈ្មោះលោកយាយណៃ ហើយឥលូវនឹងមរណភាពហើយ?

ខ៖ ហ្អាស់?

ក៖ ឥលូវនឹងគាត់មរណភាពហើយឬក៏......

ខ៖ ស្លាប់អស់ហើយដែលយាយថាទៅយកគាត់នឹងយើងគាត់ថាគាត់មិនទៅទេ(សំលេងឡាន)​ហើយពេលយាយមកវិញគេបិទផ្លូវនឹងកុំអីយើងស្លាប់តាំងពីពេលនឹងមកហើយ!

ក៖ ចាសៗ!

ខ៖ មានគេប្រាប់យាយថាមានថ្ងៃមួយនឹងគាត់រែកឥវ៉ាន់គាត់នឹងដើរកាត់តាមថ្នល់នឹងហើយត្រូវពួកអាពលនឹងសម្លាប់គាត់ដាក់នៅក្រោមថ្នល់ហាលថ្ងៃនឹងគាត់ក៏ស្លាប់ពេលនឹងទៅ!

ក៖ អូ!! ហើយចុះផ្ទះរបស់គាត់អីគេយកអស់ហើយហ្អែសលោកយាយ?

ខ៖ ពេលមកវិញនឹងឆេះអស់ហើយនឹង!

ក៖ អឹម!​ តែលោកយាយនៅចាំកន្លែងដែរទេ?

ខ៖ ចាំ តែពេលមកវិញនឹងគេដុតឆេះអស់ហើយ!

ក៖ ឥលូវនឹងគេយកដីនឹងទៅធ្វើអីអស់ហើយ!

ខ៖ វេទនាឆ្អែតហើយចៅហ៊ើយ!

ក៖ ចាសលោកយាយជាចុងក្រោយលោកយាយមានពាក្យពេចន៏អ្វីផ្ដាំផ្ញើរទៅដល់កូនចៅជំនាន់ក្រោយដែរទេ?

ខ៖ ផ្ដាំផ្ញើរថាម៉េចទេ? (សើច)

ក៖ (សើច)!

ខ៖ ផ្ដាំថាម៉េចទៅ?

ក៖ ដូចថាលោកយាយធ្លាប់ឆ្លងកាត់រឿងរ៉ាវជីវិតមកច្រើនតាំងពីតូចរហូតមកដល់ធំចឹង​ ហើយលោកយាយមានពាក្យអីដែលចង់ផ្ដាំទៅដល់កូនចៅជំនាន់ក្រោយដែលគេស្ដាប់សំលេងរបស់លោកយាយនឹងគេដឹងថា អូ!យើងត្រូវធ្វើចេះៗដើម្បីទុកជាគំរូអោយក្មេងជំនាន់ក្រោយគេបានដឹងណាលោកយាយ! ជាពាក្យនៅក្នុងចិត្តដែលលោកយាយចង់ផ្ដាំផ្ញើរ!

ខ៖ គ្មានអីទេមានតែផ្ដាំអោយក្មេងជំនាន់ក្រោយខិតខំរៀនសូត្រអោយមានចំណេះវិជ្ជា ចេះដឹងទៅកុំអោយវាល្ងត់ល្ងង់ពិបាកវេទនាដូចជាយាយរៀនសូត្រមិនបានដិតដល់ហើយត្រូវឪពុកម្ដាយស្លាប់ចោលទៀតហើយត្រូវយើងរៀនក៏មិនបានដល់ថ្នាក់ធំទៀត យើត្រូវពិបាកដូចយាយចឹងបើយើងរៀនបានដល់ថ្នាក់ធំទៅយើងអាចមានសមត្ថភាពធ្វើការទៅ រៀនសូត្រអោយច្រើនទៅព្រោះចំណេះជួយអោយយើងមានការងារល្អធ្វើកុំអោយវាពិបាកវេទនាដូចជាយាយ ហើយសម័យនេះហើយមិនពិបាកដូចសម័យមុនទេខិតខំរៀនសូត្រទៅ ចៀសៗអោយឆ្ងាយពីអំពើគ្រឿងញៀននឹងទៅកុំយកវាមកដាក់ខ្លួនខំរៀនខំសូត្រខំធ្វើខ្លួនអោយក្លាយជាពលរដ្ឋល្អម្នាក់ទៅមានតែប៉ុន្នឹង យាយសុំផ្ដាំផ្ញើរប៉ុន្នឹងហើយ អោយក្មេងសារក្រោយធ្វើខ្លួនអោយល្អចៀសអោយឆ្ងាយពីគ្រឿងញៀននឹងទៅខំរៀនខំសូត្រទៅអោយបានជាពលរដ្ឋល្អម្នាក់ជាទំពាំស្នងឬស្សីទៅថ្ងៃក្រោយ យាយមានតែប៉ុន្នឹង (សើច)!

ក៖ ចាសអរគុណច្រើនលោកយាយ ដែលបានអោយចៅសំភាសន៏!

ខ៖ ចាស យាយអរគុណដូចគ្នា!

ក៖ ចាសអរគុណច្រើនលោកយាយ ចឹងចៅសុំអនុញ្ញាតយកសំលេងលោកយាយទៅដាក់នៅវេបសាយនឹងណាស់លោកយាយ!

ខ៖ នឹងហើយៗ អរគុណហើយចៅ!

ក៖ ចាស អរគុណលោកយាយជូនពរអោយលោកយាយមានសុខភាពល្អ គ្មានជំងឺបៀតបៀន និងមានសេចក្ដីសុខសេចក្ដីចំរើនគ្រប់ពេលវេលា​ អរគុណលោកយាយ!!

ខ៖ ចាស!!!